Satu-satunya Negara Yang Ada Unit Khas Anti Sihir - Arab Saudi

Agama Islam menuntut dan menggalakkan penganutnya untuk mempelajari sesuatu ilmu yang baru supaya dapat menghilangkan kejahilan, memberikan kebaikan serta lebih mendekatkan diri dengan Allah S.W.T.

Namun, ada juga ilmu yang tidak sepatutnya dipelajari. Salah satunya ialah sihir atau ilmu hitam. Sihir adalah perbuatan yang dilarang di dalam agama dan merupakan salah satu daripada tujuh dosa besar yang disebutkan oleh Rasulullah S.A.W.

Orang yang melakukan sihir dianggap sebagai kufur kerana telah menyekutukan Allah S.W.T dengan meminta bantuan makhluk lain seperti jin dan syaitan yang sememangnya mahu menyesatkan manusia.

Sihir bukanlah sesuatu yang baru tetapi telah diceritakan di dalam al-Quran tentang bagaimana umat Nabi Musa A.S dan Nabi Sulaiman A.S mengamalkannya. Malangnya, amalan sihir juga masih wujud di kalangan umat Islam di Malaysia.

Bahkan, sihir juga diamalkan di seluruh dunia termasuklah di negara Islam seperti Arab Saudi. Kita tahu bahawa Arab Saudi mengamalkan undang-undang Syariah sepenuhnya dan merupakan tempat terletaknya dua kota suci umat Islam iaitu Mekah dan Madinah.

Sejak lebih sedekad yang lalu, kes amalan sihir di Arab Saudi dilihat semakin meningkat dari tahun ke tahun. Perkara ini agak membimbangkan pihak berkuasa yang mencuba sedaya upaya untuk membendung sebarang perkara yang bertentangan dengan ajaran Islam.

Namun, tindakan Arab Saudi menyelesaikan kes amalan sihir dan menghukum pelakunya dilihat sebagai berat sebelah dan tidak berperikemanusiaan oleh pihak barat. Mereka menganggap pihak berkuasa Arab Saudi sewenang-wenangnya menghukum orang yang disyaki mengamalkan ilmu hitam atau sihir.

Kebanyakan pesalah yang mengamalkan sihir di Arab Saudi adalah pekerja dari negara luar. Media barat menganggap golongan pekerja ini sering ditindas dan mudah dihukum kerana mengamalkan ajaran Islam yang berbeza disebabkan adat dan budaya.

Sejauh manakah kebenaran dakwaan pihak barat ini terhadap pihak berkuasa Arab Saudi dalam menangani sihir? Berikut adalah cara bagaimana pihak berkuasa Arab Saudi berhadapan dengan kes amalan sihir.

Pada tahun 2009, pihak berkuasa Arab Saudi yang dikenali sebagai Polis Agama telah menubuhkan satu unit khas yang dinamakan sebagai Unit Anti-Sihir.

Tugas utama pasukan khas ini adalah untuk mendidik masyarakat tentang keburukan menggunakan sihir. Mereka juga menyelesaikan masalah berkaitan sihir seperti mengubati pesakit, memusnahkan sihir yang dihantar dan menghapuskan objek yang dipercayai berkaitan amalan sihir.

Pada tahun pertama ditubuhkan, sebanyak 118 orang telah dikenakan tuduhan atas amalan sihir di Mekah sahaja. Mereka dipercayai mengamalkan sihir atau menggunakan kitab al-Quran dengan cara yang tidak sepatutnya (mengoyakkan, memijak, meletakkan di dalam tandas dan lain-lain lagi).

Dua tahun selepas ditubuhkan, Unit Anti-Sihir ini telah berkembang di sembilan bandar utama di Arab Saudi. Unit itu juga telah menyelesaikan sebanyak 586 kes berkaitan sihir di mana kebanyakannya dilakukan pekerja asing warga Indonesia dan Afrika.

Namun, pihak barat melihat perkara ini sebagai tidak masuk akal kerana mereka tidak percayakan tentang sihir dan cara pihak berkuasa Arab Saudi menanganinya.

Orang ramai boleh membuat laporan dan menyalurkan maklumat melalui talian hotline atau laman web Unit Anti-Sihir berkaitan amalan sihir yang berlaku di sekeliling mereka kepada pegawai tempatan.

Ketua Unit Anti-Sihir Riyadh iaitu Sheikh Adel Faqih memberitahu Saudi Gazette bahawa mereka tidak akan mendedahkan maklumat orang yang melaporkan perbuatan sihir itu.

Sheikh Adel juga menegaskan bahawa pihaknya akan menyiasat terlebih dahulu dakwaan yang diterima secara terperinci sebelum membuat tindakan lanjut.

Media barat dan beberapa pertubuhan hak asasi kemanusiaan tidak begitu bersetuju kerana menganggap golongan pekerja asing sering menjadi mangsa majikan yang menuduh mereka mengamalkan sihir.

Sheikh Faqih juga mendakwa bahawa pelbagai proses perlu dilakukan setelah menerima aduan orang awam. Mereka akan mengumpulkan bukti yang kukuh sebelum melakukan penahanan ke atas suspek yang terlibat dalam jenayah sihir.

Mereka akan menyiasat bukti jika suspek pernah membuat pembelian atau permintaan "haiwan dengan ciri-ciri tertentu" atau pernah meminta haiwan seperti kambing "disembelih tanpa menyebut nama Allah".

Unit khas itu juga akan melakukan pemeriksaan di premis atau kediaman suspek bagi sebarang objek mencurigakan berkaitan sihir seperti azimat, buku sihir, al-Quran yang digunakan dengan cara salah, darah haiwan dan pelbagai benda pelik lagi.

Unit Anti-Sihir juga akan melakukan penyamaran atau undercover bagi memerangkap suspek. Biasanya, ia dilakukan selepas menerima aduan orang ramai.

Mereka akan menyamar sebagai pelanggan yang memerlukan perkhidmatan dukun atau bomoh yang menjadi suspek. Kebanyakan dukun atau bomoh ini menawarkan perkhidmatan menilik nasib, memisah atau menundukkan pasangan, memaju atau menjatuhkan perniagaan dan pelbagai lagi.

Setelah semua bukti yang diperlukan telah dikumpul, suspek jenayah sihir akan dihadapkan ke mahkamah untuk dibicarakan. Bagi warga asing yang kurang fasih berbahasa Arab, khidmat penterjemah bahasa akan disertakan bersama.

Jika didapati bersalah, seseorang itu boleh dihukum sebat, penjara dan paling berat ialah hukuman mati dengan cara pancung kepala. Hukuman ini ditentang oleh pihak barat yang melihat bahawa tiada undang-undang dunia terhadap jenayah sihir.

Pertubuhan hak asasi manusia juga mendakwa bukan semua pekerja asing mampu untuk mengupah peguam bagi membela mereka semasa perbicaraan. Oleh itu, ia dianggap berat sebelah.

Walau apa sekalipun anggapan pihak barat, pihak berkuasa Arab Saudi tetap dengan pendirian mereka dalam menguatkuasakan undang-undang berkaitan amalan sihir dan tidak mendedahkan semuanya dengan terperinci.

Pihak Arab Saudi juga mendakwa mereka tidak sewenang-wenangnya menjatuhkan hukuman berdasarkan tuduhan dan tindakan yang tidak berasas.


7 Calon Perdana Menteri Malaysia ke-9

Sudah terlalu lama agaknya kemelut perebutan kuasa merebut jawatan Perdana Menteri Malaysia berlangsung. Kami sendiri sudah tidak lagi larat meneka hala tuju politik negara kita, yang sangat rumit serta lebih 'Inception' berbanding filem 'Inception.'

Kedudukan Perdana Menteri ke 8 Tan Sri Muhyiddin Yassin sejak beliau menjawat jawatan tersebut memang goyah, berikutan ketiadaan jumlah kerusi yang kukuh dalam Dewan Rakyat bahkan bergoyang kestabilannya dek tekanan sekutu sendiri dalam kerajaan yang ketara lebih ramai.

Kita masih berteka-teki berapa lama lagikah masalah ini akan berlangsung dan siapakah calon paling sesuai naik menjawat jawatan tersebut. Berikut adalah tujuh nama yang kami sesuai untuk naik sebagai Perdana Menteri ke 9 kita.

Seorang peguam dari segi kelulusan anak kelahiran Temerloh, Pahang ini, Dato' Sri Ismail Sabri bin Yaakob hanya mula menjadi seorang ahli parlimen pada tahun 2004 selepas memenangi pilihanraya kerusi parlimen Bera. Beliau kekal menjawat beberapa jawatan menteri dalam kabinet di bawah pentadbiran Perdana Menteri ke 5 dan ke 6.

Perubahan kerajaan menyaksikan Dato' Sri Ismail menggalas tanggungjawab sebagai ketua pembangkang dalam parlimen selama hampir setahun sebelum peralihan kuasa menyaksikan beliau naik menjadi Menteri Pertahanan dan seterusnya Timbalan Perdana Menteri.

Banyak pihak menyebut Dato' Sri Ismail sebagai calon paling realistik untuk naik menjadi PM ke 9. disebabkan kedudukannya yang sudah menjawat jawatan Timbalan.

Sesuatu yang mungkin tidak ramai sedar, beliau adalah ayah kepada penyanyi Dafi yang satu masa dulu cukup digilai anak gadis kita dan ayah mertua kepada pereka fesyen terkenal Jovian Mandagie dari Indonesia.

Ketokohan Dato' Seri Hishamuddin Hussein benar-benar kelihatan semasa krisis kehilangan pesawat MH370 menimpa negara kita.

Peristiwa itu yang harus ditangani dengan cermat kerana melibatkan hubungan antarabangsa, berjaya dipikul baik beliau yang berjaya meredakan pelbagai persoalan dan kritikan walaupun kes itu kekal misteri sehingga kini.

Anak sulung kepada PM Malaysia ke-3, Dato' Sri Hishamuddin merupakan seorang peguam sebelum meloncat ke dalam arena politik sebagai salah seorang orang kanan dalam pergerakan Pemuda UMNO, selepas kontroversi pemecatan Timbalan Perdana Menteri yang berlaku sekitar tahun 1998.

Beliau mula bergelar ahli parlimen selepas memenangi kerusi Tenggara sebelum berpindah ke kerusi Sembrong sejak tahun 2004, yang terus dipegangnya sehingga kini.

Selepas percaturan politik di antara parti dalam komponen Perikatan Nasional berlaku, Dato' Sri Hishamuddin naik menjadi seorang menteri kanan bagi menggantikan Dato' Sri Ismail Yaakob.

Sekiranya sebuah kerajaan sementara diputuskan untuk dibentuk hasil gabungan campuran ahli-ahli parlimen tanpa mengambil kira parti, Tun Mahathir Mohamad merupakan individu paling neutral kedudukannya untuk mengepalai kabinet sementara itu.

Berpengalaman luas dalam sepak terajang politik, beliau berjaya memanipulasi iklim politik negara dengan cermat sehingga kembali sebagai PM ke 7 sebelum dirinya mendakwa telah hilang sokongan majoriti, menyebabkan dia memilih untuk meletak jawatan.

Anak kelahiran Kedah dan bekas doktor ini dihormati bukan saja di kalangan pihak kerajaan bahkan pihak pembangkang, meletakkan beliau dalam kedudukan yang agak unik berbanding calon-calon lain yang kami senaraikan di sini. Namun dari segi pembahagian kuasa, jumlah kerusi parlimen agak kecil yang dikuasai beliau agak kecil sedikit sebanyak menyukarkan laluan beliau untuk kembali terpilih.

Beliau adalah antara nama besar dalam politik negara yang telah beberapa kali hampir menjawat jawatan pemimpin kerajaan pusat nombor 1 negara, namun nasib Tengku Razaleigh Hamzah tampak belum benar-benar ceria.

Dikenali ramai sebagai antara individu yang paling berpengaruh dalam memperkembangkan ekonomi negara sejak dekad awal penubuhan Malaysia lagi, pengalaman beliau dalam bidang ekonomi telah membolehkan Tengku Razaleigh bekerjasama dengan PM pertama lagi untuk membangunkan negara.

Tengku Razaleigh memainkan peranan besar dalam menentukan hala tuju Bank Bumiputra (kini CIMB Bank), PNB dan Petronas.

Walau demikian dalam arena politik, dia gagal menterjemahkan pengalamannya menjadi kejayaan selepas banyak kali ditewaskan seterunya. Kini sudah berusia 84 tahun, pergolakan politik yang berlaku ketika ini mungkin peluang paling cerah untuk beliau memenuhi potensi yang telah sekian lama beliau tonjolkan.

Di antara semua calon dalam kerajaan Perikatan Nasional ketika ini paling layak menjawat jawatan PM, nama Dato's Sri Mustapa Mohamed mungkin jarang kedengaran.

Beliau adalah antara ahli politik yang kurang kontroversi, kurang bercakap serta tidak banyak menimbulkan 'kerenah' dalam parlimen. Tindakan kontroversi paling besar yang beliau lakukan setakat ini, adalah bertukar parti dari UMNO ke Bersatu yang menyebabkan banyak pihak dari UMNO mengkritik tindakan beliau.

Tetapi kebolehan beliau dalam kerajaan tidak boleh dinafikan. Beliau terpilih untuk berkhidmat di bawah PM ke 4, 5, 6 dan 8 dalam beberapa portfolio menteri, khasnya melibatkan urusan ekonomi dan kewangan - sesuai dengan kelayakan beliau dalam bidang ekonomi.

Kedudukan beliau yang harus diakui dihormati dan disegani majoriti parti komponen Perikatan Nasional serta sudah sedia berada dalam kerajaan, mungkin akan membantu menjernihkan ketegangan sedia ada.

Mungkin pilihan terakhir kami ini sukar diterima ramai, tetapi dalam situasi sekarang bagi kami Dato' Sri Mustapa Mohamaed mungkin adalah orang paling sesuai untuk menghentikan segala sengketa politik yang sudah terlalu lama melanda negara kita.

Namun kami tahu, politik yang suasanya reda bukanlah politik namanya di Malaysia.

Ada kemungkinan juga, selepas semua konflik yang melanda kita dan perkiraan semula jumlah sokongan ahli parlimen dalam menentukan tahap sokongan calon Perdana Menteri ke 9 - kita akan menyaksikan kembali Tan Sri Muhyiddin Yassin kembali sebagai PM kita.

Jika ini berlaku, kami ucapkan syabas terlebih dahulu kepada beliau kerana menjadi individu pertama dalam sejarah negara kita mampu melakukan percaturan sedemikian rupa.

Pernah diisytiharkan sebagai Menteri Besar Selangor terbaik selepas mengambil alih tugas itu, Dato' Seri Azmin Ali akhirnya memilih jalan untuk keluar daripada gabungan yang telah lama dia sertai untuk menyertai kerajaan Perikatan Nasional.

Tindakan itu yang mencetuskan perdebatan hangat, mengakibatkan beliau serta beberapa orang lagi pemimpin yang menurut jejak langkahnya mula dilabelkan pengkhianat atau pembelot. Semua yang perlu ditempuhi beliau kini, bukanlah sesuatu yang asing untuk sosok tubuh itu.

Seorang lulusan ekonomi, Azmin memulakan karier sebagai salah seorang pegawai di bawah Timbalan Perdana Menteri (ketika itu) Datuk Seri Anwar Ibrahim. Selepas pemecatan 'bossnya', Azmin menjadi penggerak utama gerakan reformasi yang membawa angin perubahan dalam politik negara kita.

Ekoran gejolak politik ketika itu, Azmin memenangi kerusi pilihanraya negeri seterusnya mula menjadi wakil rakyat negeri Selangor, sebelum menang kerusi Parlimen Gombak pada tahun 2008. Selepas Langkah Kajang tidak berhasil, akhirnya Azmin menjawat jawatan Menteri Besar.

Sepanjang karier politik, Azmin telah melalui bermacam jenis dugaan, difitnah dengan bermacam jenis tohmahan termasuklah tuduhan buruk melibatkan ahli keluarga sendiri. Namun kemampuan yang ditonjolkan semasa menjawat jawatan Menteri Kanan dalam kerajaan, membuktikan segala kemampuannya.

Adakah Azmin Ali akan langkah bendul, berjaya menjadi PM terlebih dahulu sebelum bekas boss-nya? Kita sama-sama tunggu dan lihat apa hasilnya.


7 Baka Anjing Yang Sudah Pupus

Sejak sekian lamanya, anjing sudah dijadikan haiwan peliharaan setelah anjing-anjing liar berjaya dijinakkan, menjadikannya salah satu spesies haiwan tertua yang berjaya dijinakkan manusia. Sesetengah baka anjing menjadi pilihan berbanding baka anjing yang lain kerana ciri-ciri tertentu yang ada padanya.

Malangnya, beberapa baka anjing yang pernah wujud satu ketika dahulu telahpun pupus dan baka anjing yang sejenisnya tidak pernah berjaya diternak semula. 7 baka anjing dalam senarai ini pernah popular kerana pelbagai sebab namun akhirrnya pupus buat selama-lamanya.

Rastreador Brasileiro adalah baka anjing terbesar dari Brazil yang pertama kali dikenali pada tahun 1967, menjadikannya salah satu baka terbaru yang pupus. Mereka bervariasi dari warna dari kebiruan hingga hitam, dengan banyak variasi bintik-bintik pada bulu pendek dan halus mereka. Dari segi penampilan, mereka kelihatan seperti American Coonhound.

Anjing ini pertama kali pertama kali dibiakkan dari baka anjing dari keturunan Amerika dan Eropah untuk membantu memburu peccaries, babi liar bersaiz sederhana yang terdapat di Amerika Tengah dan Selatan. Tidak lama selepas diperkenalkan, Rastreador Brasileiro pupus setelah berlaku serangan wabak dan penggunaan racun.

Wabak penyakit diikuti dengan pengunaan racun serangga yang berlebihan telah menyebabkan kematian anjing baka ini secara besar-besaran sehingga mereka akhirnya pupus. Menjelang tahun 1973, baka ini dianggap telah pupus.

Talbot adalah anjing pemburu yang pernah popular yang terdapat di seluruh England pada Zaman Pertengahan. Dipercayai bahawa William the Conqueror membawa keturunan baka ini ke England pada tahun 1066. Earls of Shrewsbury, yang nama keluarganya Talbot antara yang mempopularkan baka anjing ini.

Talbot adalah anjing putih bersaiz kecil hingga sederhana dengan kaki pendek, telinga panjang dan ekor melengkung panjang. Terdapat bukti Talbot wujud seawal abad ke-15 sebelum menjadi lebih popular di seluruh England pada abad ke-17. Ia disukai oleh pemburu kerana kemampuannya mengesan yang tepat.

Pada akhirnya, Talbot mula pupus sekitar akhir abad ke-18. Pada masa itu, baka Northern Hound dan Southern Hound mula menggantikannya. Talbot kemungkinan dibiakkan dengan penternak menyukai beberapa aspek keturunannya berbanding baka yang lain. Baka ini akhirnya digantikan dengan Beagle, Bloodhound dan Coonhound.

Selama berabad-abad, Russian Tracker digunakan untuk penggembalaan biri-biri di kawasan Pergunungan Caucasus. Baka anjing besar ini pantas dan sangat sesuai untuk mengejar serigala yang menyerang biri-biri. Baka ini dianggap sangat cerdas dan mampu menjaga kambing tanpa penglibatan manusia untuk jangka masa yang panjang.

Baka ini mempunyai berat sekitar 45 kg dan mempnyai bulu tebal yang melindunginya dari cuaca dingin. Walaupun sangat berguna dan popular ketika itu, baka ini pupus sekitar akhir abad ke-19. Ketika itu baka anjing lain dibawa masuk ke kawasan itu dan memelihara baka ini bukanlah keutamaan bagi orang yang menggunakannya.

Russian Tracker dibesarkan dengan anjing peliharaan dan baka lain kononnya untuk mencipta sesuatu yang baru dan mampu menggantikannya. Akhirnya, baka ini semua hilang dari muka bumi tetapi dipercayai bahawa Russian Tracker mungkin adalah nenek moyang Golden Retriever dan beberapa keturunan baka lain.

The Blue Paul Terrier adalah keturunan anjing Scotland dengan sejarah yang ganas. Anjing-anjing ini dibiakkan terutamanya untuk bertarung, namun asal usulnya tetap menjadi misteri. Apa yang diketahui adalah mereka diperkenalkan pada akhir abad ke-18 dan kemungkinan merupakan hasil dari persenyawaan terpilih Blue Terrier Ireland dengan White Bull dan Terrier, yang juga telah pupus.

Baka ini sangat popular di Scotland sepanjang abad ke-19. Mereka dihargai untuk kekuatan dan keberanian mereka, yang menjadikan mereka calon sempurna untuk pertempuran anjing. Mereka dianggap licik dan sangat mampu mengalahkan lawan mereka.

The Blue Paul Terrier agresif ketika berlawan dan ini juga menjadi penyebab mengapa haiwan ini pupus kerana dianggap kurang sesuai untuk dijadikan haiwan peliharaan di rumah. Baka ini pupus pada awal abad ke-20, terutamanya disebabkan oleh pengharaman perlawanan anjing di Scotland.

Anjing Kutub Argentina hanya popular dan penting bagi sekumpulan orang, iaitu  tentera Argentina pada tahun 1950-an dan digunakan sebagai anjing untuk menarik kereta luncur untuk pangkalan mereka di Antartika.

Anjing yang kuat ini berasal dari pembiakan silang antara Siberian Husky, anjing Greenland, Alaskan Malamute dan Manchurian Spitz. Mereka cukup besar, mampu mencapai sekitar 60 kg untuk jantan. Lapisan bulu tebal mereka menjadikannya sangat sesuai dengan suhu kutub.

Malangnya, baka ini pupus pada tahun 1994. Akibat daripada pengenalan Protokol Perlindungan Alam Sekitar dalam Perjanjian Antartika, setiap Anjing Kutub Argentina mesti dikeluarkan dari benua itu kerana ancaman mereka terhadap haiwan tempatan. Setelah dipindahkan ke kawasan lain, mereka mati kerana kehilangan kemampuan untuk melawan penyakit yang menyeranng haiwan kerana sebelum itu mereka sudah terbiasa dengan pengasingan di Antartika.

Molossus adalah jenis anjing kuno yang digemari oleh suku Yunani dan Kerajaan Molossia, di mana ia mendapat namanya. Anjing-anjing ini dibesarkan kerana ukuran dan keganasannya, yang menjadikan mereka anjing kerja yang ideal di dunia memburu, berjuang dan menggembala.

Sejarah asal keturunan Molossus yang tepat telah hilang dari sejarah, namun ada beberapa kisah yang masih ada. Ada yang mengatakan bahawa Alexander the Great  membawa anjing-anjing ini dari Asia, sementara yang lain percaya bahawa baka pada awalnya dibiakkan oleh orang Rom yang menggunakannya sebagai anjing penjaga Tentera Rom. Namun, tidak ada kisah ini yang pernah disahkan,

Molossus akhirnya pupus namun tidak diketahui bagaimana ini berlaku. Pembiakan silang mungkin telah menyebabkannya dan ini merupakan perkara yang sering terjadi bagi sesetengah baka anjing. Molossus adalah nenek moyang banyak baka moden  termasuk Bulldog Amerika, Rottweiler, Great Dane, anjing jenis Mastiff dan banyak lagi.

Pada tahun 1860-an, sekelompok peternak yang telah menggunakan nama "English White Terrier" untuk jenis anjing baru yang mereka harapkan dapat dipopularkan. English White Terrier adalah versi terrier putih yang biasa digunakan pada masa itu.

Namun, rancangan itu tidak membuahkan hasil. Selama kira-kira tiga dekad, baka anjing ini dibiakkan dan dijual di seluruh Britain dengan tujuan agar mereka mengatasi spesis terrier lain. Baka ini kemungkinan berasal dari terrier rubah dan White Greyhound Itali dan pertama kali dikenali pada tahun 1874.

Selepas kira-kira 30 tahun, English White Terrier akhirnya telah pupus, tetapi salasilahnya masih hidup di keturunan baka anjing moden. Baka ini telah dilakukan pembiakan silang dengan Old English Bulldog, membawa kepada kemunculan baka Bull and tBoston Terrier.


Kisah Banduan Yang Berkongsi Sel Dengan Perogol Adiknya

Anda mungkin pernah melihat video viral di mana orang ramai membelasah peragut yang berjaya ditangkap. Walaupun perbuatan membelasah peragut itu sebenarnya salah di sisi undang-undang tetapi ia mengundang kemarahan sesiapa sahaja yang berada di tempat kejadian.

Cuba anda bayangkan jika ahli keluarga anda yang menjadi mangsa ragut itu atau mungkin mangsa jenayah yang lebih teruk lagi. Sebagai ahli keluarga, perasaan marah dan geram pasti akan mendorong anda untuk melakukan sesuatu walaupun anda tahu penjenayah itu tidak terlepas daripada undang-undang.

Itulah yang dilakukan seorang lelaki bernama Shane Goldsby. Lelaki berusia 26 tahun itu telah dijatuhkan hukuman penjara selama tujuh tahun setelah terlibat dalam kejadian jenayah pada 2017.

Baru-baru ini, Shane dikenakan hukuman tambahan 25 tahun penjara setelah menyebabkan kematian kepada rakan selnya. Anda mungkin pernah melihat di filem atau TV di mana banduan membunuh banduan lain di dalam penjara.

Kejadian seperti ini biasanya berlaku akibat perebutan kuasa, pergaduhan antara kumpulan atau diupah penjenayah dari luar penjara. Namun, kejadian kali ini agak unik.

Mangsa berusia 70 tahun yang dikenali sebagai Robert Munger itu adalah seorang banduan yang menjalani hukuman penjara selama 43 tahun atas kesalahan seksual. Munger merupakan rakan sel kepada Shane Goldsby.

Munger yang juga seorang paedofilia itu sebenarnya pernah merogol adik kepada Shane Goldsby. Shane dilaporkan sangat tidak senang kerana terpaksa berkongsi sel yang sama dengan Munger.

Perbuatan Shane itu berjaya dirakam kamera litar tertutup (CCTV) Pusat Pembetulan Airway Heights di Washington iaitu penjara tempat mereka menjalani hukuman. Shane dilihat menyerang Munger daripada belakang.

Shane telah menumbuk Munger sebanyak kira-kira 14 kali dan terus menendang kepala lelaki itu sehinggalah pegawai penjara campur tangan. Akibat kecederaan yang dialaminya, Munger meninggal dunia tiga hari kemudian di hospital.

Ketika berada di mahkamah, Shane cuba untuk membaca kenyataannya tetapi terlalu beremosi untuk menghabiskannya. Dia meminta peguamnya untuk menyambung kenyataan itu.

Shane turut meminta maaf kepada keluarga Munger dan mendakwa bahawa dia tidak dapat membayangkan bagaimana rasanya kehilangan ahli keluarga dengan cara sedemikian rupa.

Shane juga berharap agar isteri dan keluarga Munger dapat sembur daripada apa yang telah berlaku kelak. Shane sebenarnya tidak pernah berniat untuk membunuh Munger dan lebih rela melihat pesalah seksual itu meringkuk dalam penjara seumur hidupnya.

Siasatan mendapati bahawa Jabatan Pembetulan Washington terlepas pandang dan tidak menyedari kaitan antara kedua-dua banduan itu. Kelemahan dalam sistem menyebabkan kedua-dua banduan itu diletakkan dalam sel yang sama.

Bahkan, Shane dilaporkan pernah membuat permintaan untuk berpindah ke sel yang lain tetapi ditolak oleh pihak penjara. Shane mendakwa bahawa duduk bersama Munger dalam satu sel membuatkannya hampir gila.

Dia menjadi sangat tidak stabil ketika itu. Shane tahu bahawa Munger sudah berusia 70 tahun dan besar kemungkinan akan menemui ajal di dalam penjara tetapi dia tidak lagi dapat menahan kemarahannya.

Shane mendakwa bahawa Munger kerap menceritakan perincian jenayah yang dilakukannya. Malah, Munger juga sengaja menceritakan detik dia merogol adik Shane.

Kemarahan Shane semakin memuncak apabila Munger memberitahu bahawa dia menyimpan foto dan video perbuatan terkutuk yang dilakukannya terhadap adik Shane.

Shane menyalahkan pihak penjara kerana meletakkannya dalam satu sel yang sama dengan Munger. Dia merasakan seolah-olah dianiaya dan menjadi mangsa. Siasatan lanjut terhadap kes itu masih lagi diteruskan.


Cara Kaburkan Imej Rumah Anda Dalam Google Street View

Google Street View menawarkan gambaran ke seluruh dunia yang mana tidak dapat terjangkau oleh pandangan kita sebagai manusia.

Ia membolehkan anda melihat hampir semua jalan dan kawasan di seluruh dunia, kadang-kala ini dilihatkan sebagai sesuatu yang agak ekstrem. Bagi mereka yang sukakan privasi, ini sudah tentu agak keterlaluan dan tidak seharusnya berlaku.

Nasib baik, anda boleh melakukan sesuatu tentang perkara ini di mana anda boleh meminta Google untuk mengaburkan rumah anda secara kekal.

Ini bermaksud anda boleh "menyembunyikan" rumah anda membuatkan apa yang boleh dilihat hanyalah lokasi alamat yang dikaburkan dan caranya agak mudah.

Seperti namanya, Street View yang dilancarkan pada tahun 2007, memberikan pemandangan jalan di banyak bandar di seluruh dunia.

Dirakam oleh kenderaan bergerak dan jurugambar individu yang dilengkapi dengan peralatan canggih, Street View menjadi kontroversi sejak ia mula dilancarkan.

Pada tahun 2008, pinggir bandar Minnesota di North Oaks memutuskan bahawa ia tidak mahu gambarnya dipaparkan dalam perkhidmatan Google ini dan mengancam akan mendakwa Google kerana menceroboh.

Dengan ini, Google telah menurunkan imej yang mereka ambil melibatkan North Oaks.

Pada tahun 2009, organisasi Privacy International mengajukan aduan rasmi ke Pejabat Pesuruhjaya Maklumat (ICO) UK yang mendakwa bahawa Google gagal untuk menyembunyikan identiti individu yang mereka rakam.

Menurut BBC yang melaporkan hal ini, kegagalan oleh Google ini boleh memberikan kesan yang serius.

Aduan yang dibuat kepada Privacy International menjelaskan, "Di antara mereka adalah seorang wanita yang telah berpindah rumah untuk melepaskan diri daripada pasangan ganas namun dilihat berada di luar rumah baharunya melalui Street View,".

Selain itu, 2 rakan sekerja mengadu gambar yang diambil oleh Google telah menyebabkan mereka berasa malu apabila gambar tersebut tersebar di tempat kerja mereka.

Pada tahun 2010, Google mengakui bahawa kenderaan Street Viewnya yang mengelilingi kawasan kejiranan di seluruh dunia termasuk rumah anda, telah mengumpulkan maklumat dari rangkaian WiFi yang tidak disulitkan secara diam-diam selama bertahun-tahun.

Anda mempunyai hak untuk mengelakkan semua ini berlaku dan boleh meminta agar Google mengaburkan imej rumah anda dalam Google Street View.

1. Layari Google Maps dan masukkan alamat rumah anda. Contoh alamat yang digunakan adalah "Jalan Parlimen".

2. Masuk ke mod Street View dengan mengheret ikon "orang" berwarna kuning di suduh bawah kanan skrin, ke bahagian peta rumah anda.

3. Dengan skrin memaparkan imej rumah anda atau alamat yang dimasukkan, klik "Report problem" di sudut bawah kanan skrin

4. Muatkan imej rumah anda dalam rangka berwarna merah yang disediakan, dan pilih "My home" di bahagian "Request blurring".

5. Tulis di bahagian yang disediakan mengapa anda mahu imej tersebut dikaburkan, sebagai contoh bimbangkan keselamatan anda dan lain-lain.

Sebelum mengambil tindakan ini, pastikan anda benar-benar mahu melakukannya kerana Google memberi amaran bahawa sebaik sahaja anda mengaburkan imej rumah anda di Street View, ia akan kekal.

Dan jangan bimbang kerana anda tinggal di rumah tersebut, dan jika anda perlu lihat bahagian hadapan rumah anda, apa yang perlu dilakukan hanyalah keluar dan lihat secara live.

Selepas anda tekan "Submit", anda akan menerima e-mel dari Google yang mengatakan ia "menyemak gambar yang anda laporkan dan akan menghantar e-mel kepada anda apabila permintaan anda diselesaikan".

Google juga mungkin akan mengambil tindakan susulan, melalui e-mel, dan meminta anda untuk lebih khusus mengenai kawasan yang anda mahu kaburkan.

Sekiranya ini berlaku, anda perlu melakukan keseluruhan proses lagi dengan kali ini perlu memperincikan kawasan tertentu gambar yang anda mahu kabur dengan lebih jelas.

Tidak pasti berapa lama Google mengambil masa untuk memproses permintaan ini, jadi jika ini yang anda mahukan maka anda perlu lakukannya sekarang.


Patriot Park : Disneyland Versi Rusia Untuk Keluarga "Macho"

Sebut tentang taman tema, pasti dalam kepala kita membayangkan suasana seronok dan menggembirakan melibatkan aktiviti riadah atau hiburan bersama keluarga.

Walaupun demikian bagi kerajaan Russia, mereka mempunyai perspektif yang agak berbeza dalam merangka taman tema untuk kunjungan warganegara mereka.

Semua elemen keseronokan, kegembiraan dan fantasi yang seringkali digunakan sebagai konsep taman tema dibuang jauh-jauh untuk digantikan dengan keseronokan berasaskan ilmu ketenteraan, dalam taman bernama Patriot Park.

'Patriotic Park of Recreation and Leisure' atau lebih mudah dikenali sebagai Taman Patriot dibuka secara rasmi tanggal 16 Jun 2015, dirasmikan Presiden Russia, Vladimir Putin dalam majlis yang gilang-gemilang.

Terletak di Kubinka 55 km daripada bandar Moscow, majlis perasmiannya dimulakan dengan kehadiran Putin yang hadir menaiki helikopter disambut nyanyian koir dan orkestra.

Dalam ucapan ringkasnya, beliau menyatakan harapan untuk melihat Patriot Park menjadi lokasi kunjungan ibu bapa membawa anak-anak mereka, untuk menghayati perjuangan tanahair mereka seterusnya melahirkan rasa cinta generasi muda kepada negara.

Keseluruhan taman seluas 5.4 hektar dirancang kepada beberapa segmen berbeza, mengikut tema yang ditetapkan.

Tarikan utama Patriot Park adalah Muzium Kereta Kebal yang mempamerkan pelbagai jenis kereta kebal keluaran era Soviet, Amerika Syarikat, Britain dan Jerman serta bermacam jenis senjata, kereta perisai dan pelbagai kenderaan serba guna berorientasikan ketenteraan.

Selain itu, 268 buah pesawat dan kenderaan perang Soviet turut sama dipamerkan dalam ruangan terbuka, di serata kawasan taman tema.

Sebuah muzium khas interaktif dinamakan sebagai Guerilla Village turut dibuka untuk menceritakan sejarah perang  tanahair mereka, memperkenalkan generasi muda kepada tokoh-tokoh perang tempatan yang telah banyak berkorban untuk maruah negara.

Tidak ada apa-apa yang ganjil dengan taman tema ini setakat ini kan?

Berdasarkan apa yang sudah kami terangkan, bunyinya mirip dengan Muzium Tentera kita yang terletak di Port Dickson, Negeri Sembilan cuma dalam skala lebih besar.

Sekarang mari kita pelajari kenapa Patriot Park merupakan taman tema keluarga paling macho dalam dunia.

Berbeza dengan taman tema lain yang mengajak orang ramai main air atau melakukan sesuatu yang menyeronokkan, kesemua aktiviti-aktiviti dalaman yang dianjurkan di Patriot Park berkisar kepada simulasi peperangan.

Sebuah lapang sasar antara yang terbesar di Russia dibuka untuk keluarga sama-sama cuba menembak senjata.

Sekiranya anda berangan nak merasai pengalaman menembak menggunakan senapang legenda AK-47, di sinilah tempatnya.

Hanya pengunjung tempatan dibenarkan untuk menembak menggunakan peluru hidup mengikut syarat ketetapan umur. Bagi pelancong asing seperti kita, hanya boleh peluru kosong atau getah disediakan.

Untuk keluarga yang ingin merasai pengalaman berperang, Military Tactical Games Center menawarkan peluang bermain perang urban olok-olok menggunakan senapang angin yang realistik rekaannya.

Semua peserta akan diberikan taklimat peperangan terlebih dahulu oleh komander masing-masing, sebelum mereka menjalankan simulasi semula kempen peperangan sebenar yang pernah berlaku dalam sejarah mereka.

Selepas penat berperang, pengunjung bolehlah mencuba makanan percuma ala tentera yang disediakan khas untuk semua pengunjung merasai apa yang dimakan anggota tentera semasa operasi; sejenis bubur yang diperbuat daripada gandum kuda.

Walaupun condong ke arah aktiviti bersifat militari, aktiviti lasak lain seperti sukan bermotorsikal, berkuda dan sukan ekstrim turut mempunyai ruangan masing-masing bagi memenuhi permintaan mereka yang mungkin kurang gemarkan aktiviti ketenteraan secara terbuka.

Untuk mereka yang mahu mencari ketenangan, Gereja Besar Angkatan Tentera Russia yang dibuka pada bulan Jun tahun 2020 mungkin menarik minat anda berikutan seni binanya yang klasik.

Hiasan dalaman gereja ini memaparkan 8 tokoh besar gerakan Kristian Ortodoks Russia sebagai penghias, dihiasi indah gabungan rekaan moden dan tradisional.

Apa yang sedikit melucukan, timbul kontroversi beberapa bulan sebelum pembukaan gereja itu selepas beberapa keping gambar bocor.

Gambar yang ditangkap itu menunjukkan hiasan dalaman gereja tersebut turut memaparkan Vladimir Putin sendiri pada salah satu bahagian dindingnya.

Kebocoran itu diakui benar oleh pengurusan gereja, memaksa mereka menimbang semula perkara tersebut.

Ekoran kritikan kuat kumpulan Ortodoks Kristian mempersoalkan tindakan meletakkan wajah Putin pada dinding gereja, akhirnya figura Putin yang sudah separa siap dibuang - atas permintaan Putin sendiri.

Patriot Park terus menjadi antara tarikan popular pengunjung baik tempatan mahupun antarabangsa, yang mahu merasai sendiri kelainan taman tema bersifat ketenteraan milik Russia berbanding taman tema komersial lain di dunia.

Kritikan terhadap tujuan pembukaan taman tema itu masih terus kedengaran.

Bagi pengkritik, mereka melihat taman tema itu sebagai usaha mahu membiasakan generasi muda Russia dengan peperangan serta memaksa ideologi kerajaan pro militari terpaku diminda orang ramai.

Dibuka daripada hari Selasa sehingga Ahad bermula jam 10 pagi hingga 6 petang dengan tiket sekitar RM30 ke RM42, taman tema Patriot Park di Russia ini membawakan satu kelainan yang jarang dapat kita saksikan di negara-negara lain khasnya negara kita.

Sekiranya taman serupa dibuka di negara kita menjadikan perang sebagai tema utama, adakah anda akan membawa ahli keluarga anda mengunjunginya?


Kisah Atlet Yang Mengubah Sukan Lompat Tinggi Selama-Lamanya - Fosbury Flop

Dan bagi pelajar jurusan kejuruteraan Oregon State University iaitu Dick Fosbury, perubahan revolusionernya dalam acara lompat tinggi bukanlah berasal dari keinginan, tetapi kerana dia tidak terpilih untuk mewakili sukan football sekolah menengahnya.

Fosbury mula menjinakkan diri dalam acara lompat tinggi di sekolah menengah apabila beliau diberitahu tidak cukup besar untuk menyertai pasukan football dan tidak cukup mahir untuk menyertai pasukan bola keranjang.

Cubaan terakhir Fosbury dalam bidang sukan adalah acara balapan dan padang, namun masih sukar untuk mendapat tempat.

Dua teknik yang biasa digunakan dalam acara lompat tinggi sebelum Sukan Olimpik 1968 adalah lompatan mengangkang (straddle) dan lompatan gunting.

Lompatan mengangkang yang mana paling popular pada ketika itu dilakukan dengan cara yang anda fikirkan, iaitu dengan menghampiri palang dari kaki dalam dan melompat dalam keadaan muka menghadap ke bawah dalam posisi mengangkang.

Teknik lompatan gunting pula dilakukan dengan cara berlari secara perlahan dan melakukan lompatan dari kaki luar melepasi palang, membolehkan pelompat mendarat dalam posisi berdiri.

Kedua-dua lompatan ini dilakukan dengan bahagian badan depan jatuh terlebih dahulu selepas lompatan dilakukan.

Jurulatih sekolah menengah Fosbury mendesak beliau untuk berlatih menggunakan teknik mengangkang, namun teknik ini tidak begitu efektif untuk Fosbury yang gagal memecahkan rekod lamanya iaitu 1.62 meter.

Oleh kerana teknik gunting membolehkan Fosbury melakukan lompatan yang lebih baik, jadi jurulatihnya membenarkan teknik ini digunakan.

Walaupun begitu teknik gunting ini lebih baik bagi Fosbury, ia tidaklah memberikan perbezaan ketara.

Dan disebabkan itu Fosbury mula melakukan eksperimen pada penghujung tahun kedua di sekolah menengah.

Pada tahun kemudian, Fosbury berjaya memecahkan rekod sekolahnya dengan lompatan 1.90 meter dengan teknik gunting yang diubahsuai.

Menggunakan teknik baharu ini, Fosbury lebih cenderung untuk mendarat di bahagian belakang badan dan bukannya berdiri.

Ini agak berbahaya dan boleh mencederakan beliau kerana pada ketika itu, sukan ini tidak mempunyai alas getah atau "tilam" seperti yang kita lihat pada hari ini.

Nasib menyebelahi Fosbury apabila berlaku perkembangan dalam sukan ini di mana alas getah digunakan.

Sebelum itu, pasir atau serpihan kayu digunakan sebagai bahan kawasan pendaratan kerana pelompat teknik mengangkang mendarat dengan kaki mereka dan pelompat teknik gunting mendarat dengan tangan dan kaki.

Penggunaan alas getah secara meluas membuatkan Fosbury boleh mendarat di bahagian belakang tanpa sebarang kecederaan.

Kerjaya lompat tinggi Fosbury berterusan ke peringkat universiti. Jurulatihnya mencadangkan Fosbury untuk kembali menggunakan teknik mengangkang namun beliau tidak mampu memperbaharui rekodnya.

Menggunakan teknik sendiri, Fosbury kemudiannya memecahkan rekod lamanya dengan lompatan 2.08 meter.

Sukan Olimpik yang sebelum ini hanya impian kini mampu menjadi kenyataan.

Pada usia 21 tahun, Fosbury berpeluang untuk bertanding dalam ujian Olimpik dan dengan lompatan 2.16 meter, beliau menewaskan para pesaing dan mengesahkan tempat dalam pasukan.

Dan setelah melayakkan diri ke Olimpik Mexico 1968, Fosbury yang tidak dikenali ini berpeluang memperkenalkan teknik baharunya yang tidak pernah dilihat sebelum itu.

Ketika acara lompat tinggi Olimpik 1968 bermula, Fosbury sama sekali tidak menjadi pilihan untuk memenangi sebarang pingat.

Ini kerana Fosbury berhadapan dengan apa yang digambarkan oleh Track and Field News sebagai "kumpulan atlet paling sukar pernah bertanding merebut gelaran Olimpik".

Tidak "goyang" dengan kenyataan itu, Fosbury mula mengorak langkah dan berjaya menyempurnakan lompatan dalam percubaan pertamanya.

Ketika palang dinaikkan pada paras 2.18 meter, hanya tinggal 5 atlet dalam acara lompat tinggi Olimpik ini.

Dan seperti yang dilakukan sebelum ini, Fosbury melepasi ketinggian ini dalam percubaan pertama.

3 atlet kekal untuk lompatan 2.20 meter iaitu Fosbury, Ed Caruthers juga dari Amerika Syarikat dan Valentin Gavrilov mewakili Kesatuan Soviet.

Lompatan 2.20 meter agak mudah bagi ketiga-tiga atlet ini yang berjaya dalam lompatan pertama.

Pada ketika ini, Fosbury sememangnya sudah pasti akan mendapat pingat, tetapi warna pingat tersebut bakal ditentukan dalam lompatan berikutnya.

Pada ketinggian 2.2 meter, Gavrilov gagal melakukan lompatan setelah 3 percubaan yang membuatkannya terkeluar dari persaingan ini.

Akhirnya, palang dinaikkan ke paras 2.24 meter yang merupakan rekod ketinggian Olimpik pada ketika itu bagi menentukan siapa yang bakal menggondol pingat emas antara Fosbury dan Caruthers.

Dalam lompatan ketiganya, Fosbury melakukan lompatan emas dengan melengkungkan badannya melepasi palang dan ditabalkan sebagai juara acara lompat tinggi sukan Olimpik 1968.

Malah, Frosbury juga telah memperbaharui rekod dunia dengan lompatan "unik" ini.

Penonton di seluruh dunia tergamam melihat aksi ini dan ada yang tertanya-tanya adalah teknik ini dibenarkan? Dari mana Fosbury mendapat teknik ini?

Para pengadil tidak pasti sama ada lompatan sebegini dibenarkan, tetapi tiada peraturan yang mengatakan ia satu kesalahan.

"Ia merupakan sesuatu yang diciptanya sendiri dan telah mengejutkan dunia. Saya rasa jika (para pengadil) mengetahui tentang teknik ini, mungkin mereka tidak akan membenarkannya. Ia merupakan satu teknik yang mengubah sukan ini," kata Greg Kraft, jurulatih acara balapan Arizona State University.

Dan teknik lompatan yang dicipta oleh Fosbury ini adalah teknik lompatan yang digunakan oleh semua atlet yang bertanding pada hari ini.

Hanya beberapa atlet dalam sejarah sahaja yang berjaya memberi kesan kepada sukan seperti mana dilakukan oleh Fosbury di Mexico pada tahun 1968.

Menjelang Olimpik 1972 di Munich di mana Fosbury gagal layak, 28 daripada 40 atlet lompat tinggi menggunakan teknik yang diberi nama "Fosbury Flop" dan kali terakhir lompatan mengangkang dilihat di Olimpik adalah pada Olimpik Seoul 1988.

Dengan kejayaan Olimpik di Mexico sebagai pencapaian terhebat, Fosbury hilang dari dunia atletik namun namanya masih disebut sehingga ke hari ini.

Pada tahun 1993, beliau dipilih sebagai "Olympic Hall of Fame" Amerika Syarikat.

Apa pendapat Fosbury tentang teknik ciptaannya yang memperbaharui sukan lompat tinggi selama-lamanya?


Kaedah Aneh Burj Khalifa Menguruskan Sisa Kumbahan Penghuninya

Perancangan bandar merupakan antara isu paling penting yang perlu dirancang teliti, dalam melakar pembangunan sesuatu kawasan.

Pelan lokasi, pembentungan, saluran air, bekalan gas dan elektrik serta bermacam isu utiliti perlu dirancang cermat agar tiada masalah besar di kemudian hari - apatah lagi apabila kawasan itu banyak menempatkan bangunan-bangunan pencakar langit.

Indah dan mempesonakan di mata orang luar, cabaran membina bangunan pencakar langit membawa 1001 isu berbeza, seperti menara Burj Khalifa yang mempunyai ketinggian 828 meter. Pada satu-satu masa, dianggarkan lebih 10,000 orang berada dalam menara itu.

Dengan kepadatan sedemikian rupa, isu kumbahan menjadi satu isu penting dicakna sejak mula. Tetapi tahukah anda - menara Burj Khalifa tidak mempunyai sistem pembentungan keluar sendiri sehingga memerlukan satu kaedah tradisional diguna untuk menyelesaikan masalah kumbahan manusia di dalamnya?

Sehingga ke hari ini, Dubai yang merupakan bandar terbesar dari segi populasi di negara Emiriyah Arab Bersatu mengalami masalah sistem kumbahan yang sedang giat diselesaikan, dijangka tamat beberapa tahun lagi.

Kemajuan yang terlalu cepat berlaku tanpa perancangan yang mampan, menyebabkan banyak kawasan baru yang dibuka tidak dihubungkan dengan sistem kumbahan utama yang dihubungkan terus ke loji sanitasi sedia ada.

Untuk menyelesaikan masalah ini sementara isu pembentungan ini diselesaikan, pihak berkuasa Dubai sekitar awal dekad 2000 membuka kontrak kepada syarikat-syarikat pengangkut untuk mengangkut sisa-sisa manusia menggunakan lori setiap hari secara manual, ke loji sanitasi.

Malangnya sehingga ke hari ini kaedah penggunaan lori ini masih perlu dijalankan walaupun tidaklah seperti awal dahulu. Penggunaan lori ini mengakibatkan barisan panjang lori-lori yang beratur untuk menunggu giliran mereka atas jalan satu pemandangan biasa penduduk Dubai pada zaman kemuncaknya.

Apa yang menjadi masalah, ekoran waktu menunggu yang terlalu lama ada pemandu yang hilang sabar memilih untuk membuang saja muatan yang mereka bawa ke kawasan berdekatan seperti laut.

Beberapa pihak tidak bertanggungjawab juga mengambil jalan pintas menggunakan kaedah penggunaan lori ini untuk membuang sisa bertoksik yang tidak sepatutnya berlaku, ke dalam loji sanitasi sehingga mengakibatkan pencemaran bekalan air.

Kebergantungan sistem kumbahan mereka dengan penggunaan lori-lori pengangkut ini telah mewujudkan kegusaran di kalangan penduduk Dubai. Mereka berhadapan ancaman bekalan air tercemar serta kes-kes pemandu yang sengaja membuang sisa ke laut sehingga mencemarkan pantai yang ada, mengakibatkan air kotor serta bau persekitaran yang busuk.

Burj Khalifa merupakan salah satu bangunan yang diuruskan sedemikian rupa buat sementara menggunakan lori pengangkut najis, walaupun bergelar bangunan tertinggi di dunia.

Menara tinggi menjadi antara masalah utama pihak berkuasa Dubai ekoran sistem pembentungan utama dalam tanah sedia ada tidak dapat disambungkan dengan menara seperti Burj Khalifa. Kenapa ini berlaku?

Saliran kumbahan yang ada dijangkakan tidak mampu menampung jumlah populasi menara-menara yang dibina di Dubai khasnya menara seperti Burj Khalifa yang mempunyai kepadatan tinggi.

Pemerintah Dubai mengambil keputusan meneruskan dahulu pembinaan menara ini dengan harapan sistem pembentungan berkapasiti lebih tinggi dibina kemudiannya.

Ada juga pihak mendakwa keputusan itu dibuat bagi mengurangkan beban hutang yang ditanggung kerajaan UAE, agar perbelanjaan dapat dikeluarkan secara lebih berkala berbanding perlu mengeluarkan dana sekaligus untuk membina menara dan menambah baik sistem saliran bawah tanah yang ada serentak.

Ekoran daripada keputusan itu, lori-lori pengangkut mula aktif hari demi hari di Burj Khalifa.

Semua sisa kumbahan tak kiralah apa saja jenisnya, akan melalui saluran-saluran paip yang dipasang sepanjang menara itu secara berselirat bagi membolehkan kelajuan sisa-sisa itu diperlahankan ketika dialirkan ke bawah.

Kesemua saluran yang digunapakai diwajibkan bersifat kalis bunyi bagi memastikan keamanan populasi Burj Khalifa tidak terjejas, sehinggalah semua sisa kumbahan tiba dipenamatnya iaitu beberapa buah tangki septik.

Selepas dikumpulkan dalam tangki septik, semua sisa akan dipam ke dalam tangki lori untuk diangkut keluar oleh lori-lori pengangkut yang hadir setiap hari di Burj Khalifa.

Destinasi seterusnya adalah loji sanitasi yang terletak di Pelabuhan Jebel Ali, kira-kira 30 minit perjalanan dari menara tersebut.

Dianggarkan angka kutipan sehari lori-lori pengangkut sisa kumbahan hanya dari menara itu sahaja mampu mencecah lebih 8 tan.

Selepas menerima 'pakej' dari Burj Khalifa, semua pemandu lori bergerak sebelum tiba di pusat sanitasi, beratur menunggu giliran mereka. Proses menunggu ini dikatakan memakan masa yang sangat lama. Pada waktu kemuncak, seorang pemandu perlu menunggu di antara 24 ke 40 jam hanya untuk tiba ke gilirannya.

Mungkin inilah sebabnya kenapa ada pemandu yang memilih untuk membuang sisa kumbahan lori mereka di mana sahaja mereka rasa sesuai.

Bukan semua orang boleh bersabar menguruskan sisa pepejal individu lain setiap hari. Lagipun, bukan Burj Khalifa saja menara yang mengguna pakai sistem sedemikian rupa.

Jika dibandingkan dengan bandar-bandar lain seperti Hong Kong atau New York, Dubai jauh mendahului bandar-bandar itu dari segi bilangan menara pencakar langit yang ada.

Melalui kiraan terakhir, Dubai kini mempunyai 108 buah menara yang mempunyai ketinggian sekurang-kurangnya 180 meter. Tidak diketahui berapakah bilangan menara yang masih bergantung kepada sistem kumbahan berasaskan lori pengangkut, daripada keseluruhan jumlah tersebut.

Reputasi yang terjejas serta masalah pencemaran yang berlaku, sedikit-sebanyak memalukan imej Dubai di mata dunia.

Pada tahun 2011, pihak berkuasa Dubai mula merancang dengan lebih teliti penyambungan beberapa kawasan yang baru dibuka terus ke sambungan saliran, ekoran pembukaan loji sanitasi di Jebel Ali yang menambah kapasiti pemprosesan.

Pada tahun 2017, kerajaan UAE mengumumkan mereka sedang memulakan pembinaan sistem kumbahan baru menggunakan terowong dasar tanah bermula tahun 2019, dijangka siap sepenuhnya pada tahun 2025.

Melalui pembinaan dua terowong ini yang dibina pada kedalaman 90 meter dari permukaan, kesemua lokasi akan berjaya disambung lebih 140 km saluran sedia ada, membolehkan semua masalah sanitasi dan kumbahan di Dubai.

Tidak diketahui adakah Burj Khalifa sudah atau belum disambungkan ke saluran kumbahan utama bandar tersebut setakat artikel ini ditulis.

Masalah pelupusan secara haram masih menjadi masalah utama di bandar tersebut, tidak dibantu purata pendapatan bulanan pemandu lori ini yang rata-rata datang dari kelompok pekerja asing, hanyalah sekitar AED2500 ke 2700 bersamaan RM2885 hingga RM3115.

Jika seseorang itu perlu menunggu dalam barisan lebih 24 jam hanya untuk menguruskan nyahtinja orang lain, tak memadai rasanya gaji yang ditawarkan dengan apa yang perlu diuruskan.

The Incredible Story Of How The Burj Khalifa’s Poop is Trucked Out of Town


5 Penjenayah Bertuah yang Memenangi Loteri

Bagi umat Islam, loteri atau permainan berunsurkan judi adalah haram serta salah di sisi agama dan undang-undang Malaysia. Namun, terdapat kedai khusus yang menjual loteri atau 'nombor ekor' di Malaysia bagi mereka yang bukan beragama Islam.

Keadaannya berbeza di negara barat di mana loteri merupakan perkara biasa. Tiket loteri mudah didapati dan dijual di hampir setiap kedai runcit. Ramai yang mencuba nasib dengan membeli loteri dan berharap menjadi jutawan dalam sekelip mata.

Biasanya, pemenang hadiah utama loteri akan menjadi terkenal dan mendapat liputan media. Mereka mungkin merupakan seorang guru, pengutip sampah, penganggur atau lebih mengejutkan lagi, seorang penjenayah. Berikut adalah senarai penjenayah yang pernah memenangi loteri.

Iorworth Hoare memenangi hadiah loteri sebanyak RM 41 juta pada tahun 2004 ketika dia masih lagi menjalani hukuman penjara kerana kesalahan merogol, cubaan merogol dan serangan fizikal.

Banduan di Britain dibenarkan keluar pada hari tertentu seperti hari pelepasan atau ketika melakukan khidmat masyarakat. Ketika itu, mereka diberi kelonggaran melakukan aktiviti bebas termasuklah membeli tiket loteri.

Selepas menjadi jutawan segera, Hoare dipindahkan ke penjara tertutup atas "keselamatan dirinya" agar tidak menjadi sasaran penjenayah dan banduan lain.

Sesiapa yang tinggal di Uxbridge, Massachusetts, mungkin pernah mendengar nama Daniel Snay. Lelaki ini didaftarkan sebagai pesalah seks tahap tiga (risiko tinggi). Dia disabitkan atas beberapa kesalahan menyerang remaja bawah umur pada sekitar 1970-an.

Pada 2008, Snay telah membeli tiket loteri dan berjaya memenangi hadiah sebanyak RM 42.3 juta. Sejak itu, polis percaya dia menggunakan wangnya untuk memikat lebih ramai mangsa untuk melakukan jenayah.

Pada Mac 2014, Snay sekali lagi ditahan atas kesalahan yang sama. Pasukan polis Uxbridge bekerjasama dengan pegawai dari Connecticut dan Rhode Island di mana Snay turut dituduh melakukan jenayah di sana. Kali ini, mahkamah mengenakan ikat jamin sebanyak RM 21 juta.

Ronnie Music Jr. merupakan seorang penagih ganja, kokain dan syabu serta penjual dadah kecil-kecilan. Dia juga mempunyai rekod jenayah yang panjang sejak remaja lagi.

Pada tahun 2015, Ronnie berubah menjadi jutawan sekelip mata apabila memenangi hadiah sebanyak USD 3 juta (RM 12.7 juta) daripada Georgia Lottery. Dia tidak membazirkan wang loteri itu seperti kebanyakan pemenang lain tetapi melaburkan pada sesuatu yang salah.

Ronnie memulakan sindiket penyeludupan dadahnya sendiri. Ketika ditahan di rumahnya, polis menemui bekalan syabu dan 11 senjata api. Dia dikenakan hukuman penjara selama 33 tahun tetapi dikurangkan kepada 21 tahun setelah bersetuju memberi keterangan terhadap seorang lagi ketua sindiket dadah.

Pada tahun 2009, Edward Putman memenangi loteri bernilai RM 14.6 juta. Sebenarnya, dia bersubahat dengan seorang pekerja syarikat keselamatan bernama Giles Knibbs yang mempunyai akses kepada tiket kemenangan loteri. Namun, Edward enggan memberikan habuan yang dijanjikan kepada Knibbs.

Rahsia mereka terbongkar apabila Knibbs membunuh diri pada 2015. Sebelum mengambil nyawanya sendiri, Knibbs mendedahkan rahsia penipuan itu kepada seorang rakannya.

Edward juga pernah menipu untuk mendapatkan wang bantuan bulanan daripada kerajaan. Selain itu, dia mempunyai rekod jenayah kerana mencederakan dan merogol seorang gadis lebih daripada 20 kali pada tahun 1991.

Pekerja perkhidmatan memungut sampah ini memenangi loteri bernilai RM 56.7 juta pada 2002 ketika dia baru sahaja berusia 19 tahun. Walaupun masih muda, Michael mempunyai pelbagai rekod kesalahan seperti memandu dalam keadaan mabuk, mencuri dan melakukan kerosakan.

Kemenangan besar itu memburukkan lagi keadaan. Dia menghabiskan wangnya dengan berpesta, pelacur, dadah dan arak. Isterinya yang tidak tahan dengan sikap Michael telah bercerai pada 2003 dan mendapat pampasan sebanyak RM 8 juta.

Michael juga pernah dipenjarakan selama 9 bulan pada tahun 2006 dan memiliki sebanyak 42 rekod kesalahan ketika itu. Dia akhirnya jatuh miskin dan bekerja di syarikat arang dengan bayaran sebanyak £10 sejam.


Kasut Nike Anda Rosak? Ini Cara Tukar Kasut Baharu Dari Nike Secara Percuma

Bagi kebanyakan orang, pastinya anda pernah membeli dan memiliki sekurang-kurangnya sepasang kasut Nike dalam seumur hidup anda, kan?

Nike merupakan antara jenama terkenal dengan logo "swoosh" ikonik di mana ia telah wujud sejak tahun 1960-an.

Walaupun begitu, ini tidak menjamin kesempurnaan bagi setiap produknya yang mana pastinya akan berhadapan dengan kerosakan dari masa ke masa.

Dan jika anda berhadapan dengan isu ini, Nike mempunyai polisi pemulangan yang agak menarik.

Apa yang ramai di antara kita tahu adalah pengembalian wang boleh dilakukan sekiranya barang tersebut dikembalikan dalam 30 hari dari tarikh pembelian.

Namun apa yang ramai tak tahu adalah jika kasut Nike anda mengalami kerosakan atau apa-apa kecacatan dalam tempoh 2 tahun dari tarikh pembuatan, anda boleh mendapatkan kasut baharu dengan percuma.

Ini kerana Nike memberi jaminan kepada semua kasut yang dihasilkannya dalam tempoh seperti yang dinyatakan di atas.

Anda boleh menyemak sama ada kasut anda masih dilindungi di bawah jaminan pembuatan 2 tahun Nike dengan melihat pada label yang terdapat di bahagian dalam kasut anda.

Selain ukuran saiz kasut, terdapat dua tarikh yang dicetak pada label tersebut.

Tarikh di sebelah kiri adalah tarikh pesanan pembelian, atau tarikh di mana peruncit memutuskan untuk memesan kasut tersebut dari Nike sendiri.

Di bahagian kanan pula adalah tarikh pembuatan yang sebenarnya, yang akan menentukan tempoh sah pengembalian anda.

Sebagai contoh seperti label di bawah, tarikh pembuatan kasut ini adalah pada 21 Januari 2017. Jika berlaku sebarang kerosakan atau kecacatan pada barangan tersebut dalam tempoh 2 tahun selepas ia dihasilkan iaitu 20 Januari 2019, anda boleh menukarnya.

Nike mengesyorkan untuk memeriksa dasar pengembalian kedai di mana anda membelinya sebelum memulangkan kasut anda secara pos, kerana peruncit Nike yang sah juga dapat menerima pengembalian disebabkan oleh mutu kerja atau kelemahan bahan buatan.

Pembelian yang dibuat di kedai Nike harus dan boleh dikembalikan ke mana-mana lokasi kedai Nike.

Sekiranya anda membeli dari Nike.com, anda mesti menggunakan borang pengembalian ini untuk memproses pesanan anda.

Anda juga harus menyimpan resit tersebut, atau sekurang-kurangnya mengambil gambar untuk disimpan dengan selamat di kemudian hari.

Berikut adalah kenyataan yang dipetik dari laman sesawang rasmi Nike:

"Jika ia melebihi 60 hari, dan kurang dari 2 tahun dari tarikh pembuatan (terletak pada label item), dan barangan tersebut mengalami kecacatan, ini apa yang anda perlu lakukan:

Sesetengah produk Nike mempunyai jaminan dan / atau jaminan bertulis khusus. Dalam kes tersebut, perincian dan maklumat pengembalian akan disertakan pada label, label gantung (hang tag), atau kad jaminan yang disertakan bersama item tersebut."

Sama seperti mana-mana barangan, pastinya ada yang licik cuba untuk mengambil kesempatan ke atas sistem pemulangan ini.

Namun, tidak semestinya anda boleh menghantar semula kasut yang mengalami kerosakan setiap tahun dan mengharapkan pemulangan wang atau diberikan kasut baharu.

Polisi pengembalian Nike perlu menganggap bahawa kasut itu mengalami kecacatan sebelum anda mendapat pulangan atau pertukaran.

Dan definisi kecacatan produk yang dibuat oleh syarikat ini agak kabur dan ia dikekalkan sebegitu, jadi agak sukar bagi pengguna untuk menentukan sama ada sesuatu kecacatan itu disebabkan oleh kesalahan pengeluar atau hanya sebahagian daripada kerosakan kasut biasa.

Nike boleh dan akan menolak pengembalian anda sekiranya polisi ini cuba untuk disalahgunakan, dan syarikat itu tidak akan menerima pulangan berdasarkan kerosakan atau kehausan biasa yang dialami.

Jadi, polisi ini tidak membolehkan anda mendapatkan kasut baharu percuma dengan sesuka hati tetapi kepada yang benar-benar mengalami kecacatan pengilangan.


Sisi Gelap Projek Sukarelawan dan Eksploitasi Anak-Anak Yatim di Kemboja

Di Malaysia, telah banyak pusat-pussat kebajikan yang diwujudkan oleh badan organisasi bukan kerajaan (NGO) untuk anak-anak yatim, golongan berumur yang dibuang keluarga dan bermacam lagi golongan yang tidak bernasib baik.

Malangnya, sejak kebelakangan ini kita seringkali dihidangkan dengan berita-berita kurang enak mengenai NGO-NGO yang sesetengahnya hanya mahu mengenyangkan perut masing-masing dan berselindung di sebalik golongan yang tidak bernasib baik ini.

Lebih menyedihkan, golongan NGO yang mengutip duit orang awam ini kebanyakannya langsung tidak pernah mengadakah audit seperti yang diarahkan oleh Jabatan Pendaftaran Pertubuhan (ROS). Maka, orang awam tidak tahu berapa banyak sebenarnya yang wang dibelanjakan dan perbelanjaan kos operasi.

Sebenarnya masalah NGO cuba mengeksploitasi golongan tidak bernasib baik ini bukan hanya berlaku di Malaysia sahaja, malah mungkin seluruh dunia! Ya, ada pihak sememangnya suka mengambil kesempatan di atas keprihatinan orang ramai yang tidak sanggup melihat anak yatim dan golongan kurang bernasib baik ini untuk kepentingan diri mereka sendiri.

Mereka melihat ini adalah cara mudah untuk menjana pendapatan tanpa perlu bekerja keras. Apa yang perlu adalah liputan meluas daripada media massa dan media sosial dan tunggu sahaja wang derma daripada orang ramai masuk ke akaun bank mereka. Kali ini kami akan kongsikan pula kisah yang berlaku di Kemboja.

Antara tahun 1970-an dan 1990-an, Kemboja dilanda perang saudara. Sejak kembali mencapai keamanan, telah wujud lonjakan industri pelancongan dengan lebih daripada dua juta pelawat setiap tahun.

Kerana Ingin membantu negara bekas perang ini bangun kembali, semakin bertambah bilangan pelancong yang datang kesini untuk bekerja sebagai sukarelawan. Sebilangan besar datang dengan niat baik untuk bekerja di sekolah dan rumah anak yatim, mengisi jurang yang ditinggalkan akibat kekurangan dana pembangunan.

Tetapi, secara tidak sengaja, peningkatan jumlah sukarelawan yang tidak disengajakan ini telah "membantu" meningkatkan jumlah rumah penjagaan anak yatim, seterusnya menyebabkan ramai ibu bapa yang miskin meletakkan anak-anak mereka disini kerana kanak-kanak dijamin pendidikan gaya Barat.

Walaupun negara ini semakin stabil dan makmur, jumlah kanak-kanak di rumah anak yatim meningkat dua kali ganda dalam tempoh satu dekad yang lalu dan lebih daripada 70 peratus daripada 10,000 anak yatim mempunyai sekurang-kurangnya satu ibu bapa yang masih hidup.

Sejak sekian lama, wujud dakwaan mengenai pengabaian kanak-kanak dan keadaan hidup mereka yang mengerikan serta kisah pemilik NGO anak yatim yang menggelapkan wang penderma, telah muncul. Syarikat yang mengatur program sukarelawan juga dituduh mengeksploitasi pelancong dan anak-anak untuk mendapatkan keuntungan.

Pada tahun 2012, seorang wartawan Juliana Ruhfus pergi ke Phnom Penh untuk menyiasat dakwaan ini. Beliau telah mengambil kesempatan untuk bercakap dengan lebih rapat lagi dengan kanak-kanak, sukarelawan dan kakitangan di rumah anak yatim serta aktivis yang berusaha membendung penderaan kanak-kanak di negara ini.

Beliau juga menyamar sebagai sukarelawan untuk memahami betapa sedikitnya perlindungan diberikan kepada anak-anak di rumah perlindungan anak yatim walaupun begitu banyak wang yang diperoleh mereka hasil sumbangan orang ramai. Tujuh tahun kemudian, beliau akhirnya mendedahkan kesimpulan apa yang ditemuinya disana, bermula dengan mengapa begitu  ramai kanak-kanak berakhir di rumah anak yatim.

Menurutnya, sebilangan besar anak-anak di rumah perlindungan ini sebenarnya mempunyai ibu bapa. Terdapat individu-individu yang bertugas sebagai ejen kepada NGO ini yang akan masuk ke kampung-kampung dan "merekrut" anak-anak ini untuk ditempatkan di pusat jagaan mereka.

Ejen-ejen ini mengatakan kepada ibu bapa bahawa anak-anak mereka akan mendapat pendidikan yang hebat dan mereka akan dapat berkenalan dengan ramai orang Barat. Ramai ibu bapa yang miskin akan membenarkan perekrut ini mengambil anak-anak mereka untuk dimasukkan ke dalam 'rumah anak yatim' ini dan bagi rumah anak yatim ini pula, mereka akan lebih mudah mendapatkan wang daripada orang ramai.

Ramai kanak-kanak yang membesar jauh dari keluarga, dijaga oleh pengasuh dan sukarelawan yang datang dan pergi ini sebenarnya mengalami trauma. Sebilangan besar kanak-kanak benar-benar mengalami deraan psikologi kerana cara mereka dibesarkan.

Pertama, mereka telah dipisahkan dengan ibu bapa mereka sejak daripada kecil lagi secara paksa. Kedua mereka mempunyai apa yang disebut sebagai "attachment disorder". Apabila diletakkan di pusat jagaan, kanak-kanak ini akan sentiasa berhubungan dan berkenalan dengan orang baru seperti sukarelawan baru yang bermain dengan mereka, menunjukkan kasih sayang kepada mereka dan kemudian pergi dengan cepat. Perkara ini akan berlaku secara berulang-ulang kerana sekumpulan sukarelawan hanya datang untuk beberapa minggu atau bulan sahaja sebelum mereka pulang dan digantikan dengan kumpulan sukarelawan yang baru pula.

Pendedahan mengenai pengalaman sedih ini dimuatkan dalam filem dokumentari yang dihasilkan mereka untuk Al-Jazeera mendedahkan bagaimana program sukarelawan merupakan sektor paling cepat berkembang dan dilihat sebagai satu cara mengeksploitasi kebaikan para sukarelawan untuk menjana keuntungan.

Kebiasaannya para sukarelawan yang datang kesini akan dibawa bersiar-siar bersama kanak-kanak ini dan seperti biasa, pemilik rumah kebajikan ini akan memaksa kanak-kanak ini supaya berpura-pura gembira bagi memudahkan lebih ramai orang mendermakan wang kepada mereka.

Dan bukan hanya orang Kemboja yang dikatakan mendapat keuntungan dari wang yang dihasilkan dalam sindiket  ini. Syarikat sukarelawan antarabangsa juga didakwa turut menjana keuntungan yang lumayan.

Setelah menjadi sukarelawan di Kemboja selama tiga tahun, Demi Giakoumis dari Australia terkejut apabila mengetahui realiti berapa jumlah sebenarnya daripada $3,000 yang dibayar oleh sukarelawan yang benar-benar pergi ke rumah anak yatim.

Semasa menjadi sukarelawan melalui salah satu syarikat sukarelawan komersial terkemuka di dunia, Projects Abroad, dia mengatakan bahawa dia diberitahu oleh pengarah rumah anak yatim tempat dia ditempatkan bahawa mereka hanya menerima $9 setiap sukarelawan setiap minggu.

Kesimpulan yang dapat dibuat adalah gambaran kemiskinan kanak-kanak ini adalah disengajakan untuk mendorong sumbangan berterusan dari sukarelawan yang telah mempunyai perasaan sayang dan kasihan kepada mereka dan organisasi-organisasi yang terlibat berulang kali mengabaikan kebimbangan sukarelawan mengenai kebajikan kanak-kanak.

Apabila perkara seperti ini makin banyak didedahkan, kerajaan mengatakan telah mengambil langkah menutup beberapa pusat jagaan anak yatim yang didapati mengeksploitasi kanak-kanak. Namun, jumlah pusat jagaan seperti ini masih wujud dan terus berkembang sehingga ke hari ini.


8 Haiwan Yang Mampu Mengalahkan Singa

Semua tahu bahawa singa adalah haiwan yang dinobatkan sebagai Raja Rimba. Pada hakikatnya, singa tidak tinggal di rimba atau hutan dan biasanya singa betina yang melakukan kebanyakan pemburuan dan pembunuhan.

Namun, singa jantan tetap menjadi simbol kepada kekuatan dan kemegahan dunia haiwan. Walaupun secara teknikalnya singa tidak mempunyai pemangsa semula jadi dan ditakuti kebanyakan haiwan lain tetapi masih ada beberapa haiwan yang mampu membunuh Raja Rimba itu.

Buaya Sungai Nil adalah reptilia kedua terbesar di dunia selepas buaya air masin. Seperti singa, buaya juga merupakan pemangsa tunggal kerana tiada haiwan yang memburu mereka sebagai makanan.

Banyak kejadian telah direkodkan di mana buaya Sungai Nil telah menyerang singa terutamanya ketika mereka minum atau makan berhampiran sungai. Buaya biasanya menyerang singa dengan melakukan serangan hendap yang pantas.

Walaupun ada yang mempersoalkan status singa sebagai pemangsa tunggal, kebanyakan ahli ekologi masih menganggap haiwan itu sebagai pemangsa tunggal kerana buaya Sungai Nil hanya menyerang Singa apabila mempunyai peluang atau terdesak sahaja.

Ular Mamba Hitam merupakan ular yang paling digeruni di Afrika. Walaupun merupakan ular berbisa kedua terbesar selepas ular Tedung Selar tetapi racunnya lebih kuat dan lebih pantas berkesan berbanding Tedung Selar.

Tidak hairanlah jika Raja Rimba sekalipun takut kepada ular ini. Banyak kes di mana ular Mamba Hitam membunuh singa dengan patukan beracunnya. Biasanya, ular ini tidak agresif dan hanya akan menyerang jika merasa terancam.

Dubuk sering dilihat sebagai spesies pemangsa yang tidak begitu menakutkan. Mereka juga sering digambarkan dalam kartun sebagai haiwan jahat, penakut dan hanya menunggu peluang untuk meneguk di air keruh. Bagi singa pula, dubuk dilihat sebagai ancaman menakutkan.

Memang benar tiada rekod menunjukkan bahawa seekor dubuk pernah memburu singa. Namun, jika sekumpulan dubuk bekerjasama mereka boleh membunuh singa dan binatang yang jauh lebih besar lagi.

Singa dan dubuk sering bertengkar disebabkan makanan. Biasanya, singa akan cuba untuk mencuri hasil buruan dubuk. Dalam kebanyakan pertembungan, kemenangan sering berpihak kepada kumpulan dubuk terutamanya dubuk bertompok yang merupakan spesies dubuk paling agresif.

Sama seperti singa dan buaya, badak sumbu juga tidak mempunyai pemangsa. Walaupun kelihatan malas dan sentiasa menghabiskan masa dengan berkubang atau berehat, kebanyakan haiwan akan mengelak daripada berhadapan dengan badak sumbu.

Selain mempunyai berat lima kali ganda singa, badak sumbu juga merupakan haiwan territorial(haiwan yang agresif terhadap penceroboh kawasannya). Tidak seperti buaya atau dubuk yang biasanya menjauhi singa, badak sumbu sedia berhadapan dengan Raja Rimba itu jika ia mengganggu wilayahnya.

Tidak mengejutkan jika haiwan darat terbesar ini mampu mengalahkan singa. Gajah juga tidak mempunyai sebarang pemangsa semula jadi. Hanya anak gajah dan gajah yang sakit sahaja berpotensi menjadi mangsa namun ia bukanlah pilihan utama pemangsa lain.

Terdapat banyak rakaman yang menunjukkan gajah bertempur dengan singa. Biasanya, pertempuran berlaku akibat perebutan kawasan atau singa terdesak memburu anak gajah yang terpisah dari kawanannya. Kebanyakan pertempuran tidak memihak kepada singa.

Jika disebut tentang kehidupan liar Afrika, kita pasti akan terbayangkan zirafah, gajah, singa, badak atau haiwan lain tetapi jarang sekali mengenai kerbau. Walaupun kerbau Afrika tidaklah begitu popular namun ia merupakan haiwan yang besar, kuat dan boleh menjadi sangat ganas.

Singa hanya berani mendekati kerbau Afrika jika mereka memburu secara berkumpulan sahaja. Kerbau Afrika secara puratanya lebih berat daripada badak sumbu. Mereka juga bersifat territorial dan biasanya sangat agresif.

Kerbau Afrika tidak mempunyai pemangsa semula jadi (selain manusia) dan berupaya melindungi dirinya daripada pemangsa lain menggunakan tanduknya yang tajam.

Percaya atau tidak, badak air adalah haiwan di Afrika yang paling banyak menyebabkan kematian manusia. Pada 2014, seramai 13 orang maut apabila badak air membalikkan bot mereka dan membunuh seorang demi seorang.

Bahkan, badak air juga merupakan haiwan paling agresif di Afrika. Singa seakan-akan tiada peluang jika berhadapan badak air terutamanya di dalam air. Rahangnya yang kuat mampu menyebabkan kemusnahan dalam sekelip mata.

Badak air bukan sahaja bersifat territorial tetapi diketahui gemar menyerang haiwan lain tanpa sebab.

Nyamuk mungkin bukanlah haiwan terbesar, terpantas atau terkuat. Namun, nyamuk adalah haiwan yang paling membawa maut. Nyamuk membunuh manusia lebih banyak berbanding haiwan lain di atas muka Bumi iaitu kira-kira sebanyak 750,000-1,000,000 orang setiap tahun.

Haiwan juga tidak terkecuali daripada menjadi mangsa nyamuk. Nyamuk mempunyai potensi untuk membawa pelbagai jenis penyakit dan ada yang boleh menyebabkan kematian kepada haiwan.

Secara dasarnya, bukan sahaja singa tetapi beribu-ribu spesies haiwan lain yang turut menjadi mangsa kepada nyamuk yang kecil ini.


3 Tempat Bukan di Malaysia Yang Mengguna Nama 'Malaya'

Malaysia pernah melalui beberapa fasa peringkat perubahan nama. Daripada Tanah Melayu, kita menjadi Malaya sebelum kembali kepada Persekutuan Tanah Melayu dan akhirnya 'Malaysia.'

Impak nama 'Malaya' terus lekat di kalangan masyarakat kita sehinggakan kita masih menggelarkan skuad bola sepak kita sebagai 'Harimau Malaya', universiti berprestij kita terus dikenal sebagai Universiti Malaya dan bank di negara kita iaitu masih mengekalkan nama Malayan Banking Berhad.

Ini menandakan impak pengenalan nama tersebut masih relevan untuk digunakan. Tetapi tahukah anda tentang beberapa lokasi di luar Malaysia yang turut sama berkongsi menggunakan nama tersebut?

Tasikmalaya merupakan sebuah bandar di bahagian barat Pulau Jawa, tidak jauh Bandung. Sejarah Tasikmalaya cukup menarik untuk diketahui.

Dikenali dengan nama gelaran 'Kota 1000 Pesantren' ekoran akar umbi Islam yang cukup kuat sepanjang penubuhannya, Tasikmalaya menjadi lokasi masyarakat Muslim Jawa bangkit menentang penjajahan selama lebih 2 abad.

Pada tahun 1945, pemuda Muslim Tasikmalaya bangkit melawan pendudukan Jepun sehingga lebih ratusan nyawa terkorban.

Perjuangan mereka diteruskan ke dekad-dekad seterusnya, selepas Tasikmalaya menjadi tapak Tentara Islam Indonesia yang membawa hasrat menubuhkan Darul Islam, sebuah negara Islam berdaulat.

Di bawah pimpinan seorang warga Jawa bernama Kartosuwiryo yang dibantu kumpulan bangsawan orang Sunda, batalion tentera Darul Islam berjaya membawa agenda agama, militari dan politikal dalam perjuangan mereka.

Darul Islam mengharungi siri-siri peperangan dengan penjajah Belanda seterusnya melawan tentera Indonesia sendiri, selepas kemerdekaan - sebelum Kartosuriwryo dapat ditangkap pada tahun 1962, menamatkan pemberontakan Darul Islam di kawasan tersebut.

Walaupun gerakan Darul Islam dapat dipatahkan, niat dan impian menubuhkan sebuah daulah Islam di Pulau Jawa terus dipegang segelintir penduduk di sana, yang terus menghayati perjuangan Kartosuwiryo. Impak perjuangan beliau besar kepada penduduk Tasikmalaya.

Kini, Tasikmalaya kekal sebagai antara lokasi terbesar yang menempatkan banyak pesantren atau sekolah agama di buka, membawa pelbagai aliran ajaran kepada lebih 720 ribu penduduk, layak memegang gelaran Kota 1000 Pesantren.

Dalam kitab-kitab lama masyarakat Hindu, terdapat sebuah banjaran yang dinamakan sebagai Banjaran Malaya.

Banjaran ini dipercayai terletak di antara bandar Kerala di bahagian selatan dan sebuah kawasan pergunungan di bahagian utara, dikenali sebagai Pergunungan Sahya.

Kitab-kitab lama masyarakat Hindu menerangkan satu masa dahulu, terdapat 7 kawasan banjaran yang dinamakan sebagai kulaparvatas atau 'keluarga banjaran.'

Malaya terletak di bahagian selatan, selain banjaran lain iaitu Mahendra, Paripatra, Riksha, Sahya, Sukimat dan yang terakhir Vindhya yang membentuk banjaran besar.

Bagaimanapun, nama ini tidak lagi digunakan bagi merujuk kawasan banjaran tersebut.

Dalan zaman moden, masih terdapat sebuah puncak gunung di India yang dinamakan sebagai Malayagiri terletak dalam kawasan pergunungan Garjhat, Pal Lahara.

Mempunyai ketinggian 1187 meter, pengunjung boleh mendaki bukit ini sama ada dengan berjalan kaki atau menaiki motorsikal.

Dikatakan kawasan tersebut sangat indah, sesuai untuk mereka yang mahu lari dari kesibukan kota.

Pernahkah anda berkunjung ke Gulod Malaya yang terletak di Rizal, Filipina?

Pekan kecil ini terletak di Pulau Luzon, mempunyai populasi seramai 11,500 orang berdasarkan kepada data tahun 2015.

Keluasannya pula hanyalah sebesar 1.394 km persegi, menjadi salah satu daripada 15 daerah yang membentuk wilayah San Mateo.

Berikutan saiznya dan statusnya sebuah barangay (unit kawasan terkecil di FIlipina) yang agak terhad, Gulod Malaya bukanlah kawasan tarikan pelancongan yang gah dari segi reputasinya, perlu bergantung kepada tarikan-tarikan utama lain yang terdapat di sekitar Pulau Luzon.

Walaupun begitu, kedudukan Gulod Malaya yang terletak berhampiran dengan Lapangan Terbang Antarabangsa Ninoy Aquino kira-kira 28 km jaraknya, memudahkan akses laluan antarabangsa terus ke situ.

Dari perincian bahasa Tagalog, istilah 'Gulod' membawa makna 'puncak bukit' sementara 'Malaya' pula merujuk kepada orang-orang yang bebas, jadi Gulod Malaya membawa erti puncak bukit orang bebas.


Bagaimana Dubai Cipta Hujan Menggunakan Drone?

Bagi negara seperti Dubai, cuaca merupakan antara cabaran utama bagi penduduk di sana. Sekiranya kita di Malaysia pun sudah mengeluh kerana cuaca yang panas, bayangkan penduduk Dubai yang terpaksa hidup dalam cuaca panas mencecah 48 darjah selsius!

Bagi mengatapi masalah panas melampau ini, saintis di sana telah mengkaji cara terbaik untuk menghasilkan hujan dengan teknik pembenihan awan dengan penggunaan teknologi dron. Perkara ini telah didedahkan oleh Pusat Meteorologi Nasional di Dubai, Emiriah Arab Bersatu.

Setiap tahun, negara Emiriah Arab Bersatu menerima hujan sekitar 4 inci. Kerajaan berharap agar teknologi pembenihan awan yang mampu menghasilkan hujan dengan lebih kerap dapat membantu mengurangkan beberapa gelombang panas tahunan negara yang gersang itu.

Pembenihan awan adalah sejenis modifikasi cuaca yang bertujuan untuk mengubah jumlah atau jenis curahan hujan yang jatuh dari awan dengan menyebarkan zat ke udara yang berfungsi sebagai agen pemeluwapan awan yang mengubah proses mikrofisik di dalam awan.

Keberkesanannya diperdebatkan, beberapa kajian menunjukkan bahawa "sukar untuk menunjukkan dengan jelas bahawa pembenihan awan mempunyai kesan yang sangat besar". Objektifnya adalah untuk meningkatkan curahan hujan (hujan atau salji) atau untuk mengelakkan hujan berlaku pada beberapa hari selepas itu.

Bahan kimia yang paling biasa digunakan untuk pembenihan awan termasuk iodida perak, kalium iodida dan ais kering (karbon dioksida pepejal). Propana cair, yang mengembang menjadi gas, juga telah digunakan. Ini dapat menghasilkan kristal ais pada suhu yang lebih tinggi daripada iodida perak.

Bahan kimia pembenihan awan dapat disebarkan oleh pesawat udara atau oleh alat penyebaran yang terletak di darat (penjana atau tabung yang ditembak dari senjata atau roket anti-pesawat). Untuk dilepaskan oleh pesawat udara, iodida perak dinyalakan dan tersebar ketika pesawat terbang melalui aliran masuk awan.

Walau bagaimanapun, penggunaan bahan kimia iodida perak mempunyai kontroversinya. Dengan penilaian bahaya kesihatan NFPA 704 tahap 2, perak iodida dikatakan boleh menyebabkan ketidakupayaan sementara atau kemungkinan kecederaan pada manusia dan mamalia lain dengan pendedahan yang kuat atau kronik.

Walau bagaimanapun, terdapat beberapa kajian ekologi terperinci yang menunjukkan kesan terhadap persekitaran dan kesihatan mungkin tidak seburuk disangka, berkemungkinan disebabkan oleh jumlah perak dari iodida perak yang dihasilkan oleh pembenihan awan hanya sekitar satu peratus dari kadar pelepasan industri ke atmosfera di banyak tempat di dunia.

Pegawai meteorologi mengeluarkan rakaman video yang menunjukkan hujan lebat telah turun di kawasan Ras al Khaimah serta beberapa wilayah lain. Kaedah pembenihan awan baru ini dipercayai lebih mesra alam, tanpa banyak masalah terhadap persekitaran seperti kaedah sebelumnya yang menggunakan iodida perak.

Usaha pembenihan awan ini adalah sebahagian daripada projek berterusan bernilai $15 juta oleh Emiriah Arab Bersatu untuk menghasilkan hujan di negara ini. Teknologi ini dicipta oleh pakar di University of Reading di UK.

Profesor Maarten Ambaum yang terlibat dengan projek ini mengatakan bahawa Emiriah Arab Bersatu mempunyai cukup banyak awan untuk mewujudkan keadaan yang memungkinkan hujan. Apabila titisan air bergabung dan cukup besar, maka hujan akan turun.

UAE ketika ini juga sedang melihat kaedah menghasilkan hujan yang boleh turun membasahi tanahnya dan bukannya sekadar mengeluwap di udara. Sebelum ianya direalisasikan, kerajaan juga mengatakan kajian sedang disiapkan untuk merancang lebih banyak empangan dan kawasa tadahan air agar air hujan yang banyak kelak dapat dimanfaatkan sebaiknya.

Hujan yang dihasilkan secara buatan sangat penting kerana Dubai hanya mendapat hujan rata-rata 4 inci setiap tahun. Ini menyukarkan sektor pertanian dan memaksa negara in i mengimport lebih daripada 80% sumber makanannya. Sekiranya industri pertanian dapat dimajukan, maka kebergantungan kepada negara luar dapat dikurangkan.

Dalam teknik yang digunakan ini, dron menembak sinar laser ke awan, mengecasnya dengan elektrik. Tindakan tersebut mendorong pemendakan dengan memaksa titisan air bergabung untuk membuat titisan hujan yang lebih besar, yang kemudiannya menggerakkan udara untuk menghasilkan hujan.

Teknologi penghasilan hujan melalui teknik pembenihan awan di Dubai ini tidak sama sekali sama dengan teknik pembenihan awan yang telah digunakan di Amerika Syyarikat sejak tahun 1923 untuk memerangi musim kemarau yang berpanjangan. Pembenihan awan oleh AS memerlukan penggunaan iodida perak yang dihancurkan.

Walaupun penggunaan dron ini dilihat lebih selamat dan mesra alam, ianya juga tidak dapat lari daripada kritikan. Pengkritik penggunaan teknologi dron untuk pembenihan awan bimbang ia boleh menyebabkan banjir besar secara tidak sengaja. Dan mereka juga bimbang teknologi itu diswastakan.

Menurut rekod, UAE adalah salah satu negara pertama di rantau Teluk yang menggunakan teknologi pembenihan awan, menurut Pusat Meteorologi Nasional. Sementara ini, pembenihan hujan dilakykan di sekurang-kurangnya lapan negeri di AS, menurut The Scientific American.


Basuh Sayuran Guna Sabun : Baik Atau Bahaya?

Dalam ketika penularan COVID-19 semakin dahsyat, ramai yang lebih peka terhadap penjagaan kebersihan diri serta pemakanan.

Coronavirus adalah virus yang merebak melalui penyebaran titisan dari seorang ke orang yang lain dan ini membuatkan internet dihujani dengan pelbagai cadangan untuk menjaga keselamatan dari virus ini.

Salah satu cara yang paling berkesan adalah dengan mencuci tangan sekurang-kurangnya 5 kali sehari dengan sabun dan air.

Ini kerana sabun dapat membunuh dan menyingkirkan segala bentuk virus dan bakteria dari tangan malah mencegah virus daripada masuk ke dalam sistem badan.

Tidak cukup dengan itu, sesetengah orang mengambil langkah "next level" dengan mula membasuh hampir kesemua benda yang dibawa pulang dari luar menggunakan sabun, termasuklah makanan.

Terbaharu, terdapat cadangan daripada pelbagai individu dan laman di Facebook untuk menggunakan sabun khas bagi mencuci sayur-sayuran dan sebagainya.

Ketika inilah internet membawa "penyelesaian" untuk menghapuskan virus, namun kita sebagai pengguna yang matang perlu menyemak terlebih dahulu sebelum melakukan sesuatu secara membabi buta.

Seorang profesor dan pakar keselamatan di North Carolina State University, Benjamin Chapman tampil dengan mengatakan bahawa penggunaan sabun pinggan atau sabun apa pun selalunya berbahaya untuk dimakan dan boleh menyebabkan pelbagai masalah kesihatan.

Ini bermaksud menggosok atau merendam bahan makanan anda dengan sabun bukanlah idea yang baik, walaupun anda bimbang dan mahu mengurangkan penularan virus.

Buah-buahan dan sayur-sayuran mempunyai liang dan liang-liang tersangat kecil ini boleh menyerap sisa-sisa sabun tersebut, yang bukan untuk pengambilan manusia.

Malah, biasanya terdapat amaran di bahagian belakang pembungkusan sabun yang menyebut:

"Sekiranya terkena pada mata, bilas dengan air bersih serta-merta. Sekiranya tertelan, minum banyak air dan dapatkan nasihat perubatan dengan segera".

Ini kerana pengambilan sabun secara oral boleh menyebabkan mual, muntah, cirit-birit dan beberapa lagi bentuk masalah gastrousus.

Ia bukan sahaja menyebabkan menyebabkan masalah pada perut, tetapi juga menyerupai beberapa gejala COVID-19 dan boleh membuatkan anda dimasukkan ke hospital lalu memberikan tekanan yang tidak sepatutnya kepada barisan hadapan yang ketika ini sudah terlalu banyak tanggungjawab yang digalas.

Masalah gastrointestinal biasanya berlaku setelah memakan sabun dalam jumlah yang banyak, tetapi pakar keselamatan makanan mengatakan bahawa mencuci bahan mentah dengan sabun masih dianggap sebagai idea yang kurang bijak.

Ramai orang juga cenderung untuk membilas produk makanan menggunakan air suam atau air panas dengan harapan dapat membunuh virus.

Namun untuk membunuh bakteria atau virus, anda memerlukan air yang betul-betul panas dan jika ini dilakukan, ia boleh merosakkan produk makanan atau mencederakan tangan.

Berdasarkan penyelidikan yang berkaitan dengan penyakit bawaan makanan dan virus lain, di antara 90% dan 99% dari apa yang ada pada produk makanan dapat disingkirkan menggunakan air sejuk yang mengalir, jelas Ben Chapman.

Kadang-kala mikroganisma-mikrorganisma boleh melekat pada celah atau bahagian lain buah-buahan atau sayur-sayuran yang tidak dapat dicapai oleh air. Namun, menggunakan sabun tidaklah memperbaiki situasi tersebut malah boleh membahayakan.

Sekali lagi, pembersihan tangan sangatlah dititikberatkan pakar makanan dan saintis di seluruh dunia serta dikatakan sebagai "kebiasaan yang baik ketika berlakunya pandemi dan ke hadapan."

Mencuci buah-buahan atau sayur-sayuran dengan sabun sama sekali tidak akan membantu tetapi akan menimbulkan lebih banyak masalah kesihatan seperti loya, cirit-birit, sakit perut.

Oleh kerana tidak ada bukti bahawa COVID-19 tersebar melalui makanan, garis panduan mencuci adalah sama seperti terdahulu ketika kita tidak berhadapan dengan wabak, iaitu membasuh menggunakan air bersih sahaja.


Kisah Gadis Yang Memburu Tentera Nazi Dalam WW2 - Simone Segouin

Kita sering mendengar kisah keberanian tentera yang bertempur semasa Perang Dunia II tetapi amat jarang diceritakan tentang orang awam yang sanggup menggadai nyawa demi mempertahankan negara.

Memang benar bahawa orang awam yang tidak mempunyai latihan ketenteraan akan terperangkap di dalam rumah, menjadi mangsa pertempuran atau dijadikan tawanan musuh tetapi ada segelintir yang berani melawan daripada berpeluk tubuh sahaja.

Kisah perjuangan orang awam jarang diketahui umum kerana tidak direkodkan secara rasmi seperti tentera. Namun, seorang gadis Perancis ini bernasib baik apabila Majalah Time keluaran September 1944 telah membuat liputan mengenai perjuangannya menentang musuh. Berikut adalah kisahnya.

Segouin dilahirkan pada 3 Oktober 1925 di Thivars, Perancis. Dia membesar di pinggir Chartres yang terletak kira-kira 80 km dari Paris. Gadis itu dibesarkan oleh bapanya yang merupakan veteran Perang Dunia Pertama.

Apabila munculnya fahaman fasisme dan keadaan ekonomi yang tidak menentu di Eropah, Segouin diajar oleh bapa dan tiga abangnya cara untuk mempertahankan diri sekiranya sesuatu yang buruk berlaku.

Kerisauan mereka menjadi kenyataan apabila Nazi menyerang Perancis ketika Segouin baru berusia 14 tahun. Segouin terpaksa berhenti sekolah dan mengikuti keluarganya berpindah ke kawasan pendalaman desa.

Ketika berusia 17 tahun, Segouin telah bertemu dengan Leftenan Roland Boursier, seorang bekas jurutera yang merekrut remaja untuk menjadi ahli French Resistance menentang Nazi.

Walaupun tidak lagi ke sekolah, Segouin tetap menerima pendidikan tetapi bukanlah dalam bidang akademik. Dia diajar cara menggunakan senapang, mengebom kereta api, membunuh serta menangkap musuh hidup-hidup.

Dalam satu surat yang ditulis Leftenan Roland Boursier, dia menyatakan bahawa Segouin berbeza berbanding remaja lain yang direkrutnya. Gadis itu bukan sahaja tidak gentar tetapi sangat gembira jika dapat membunuh tentera Jerman.

Setelah setahun melatih Segouin, Boursier memberikan gadis itu identiti baru sebagai "Nicole Minet" sebelum memperkenalkannya kepada ahli French Resistance secara rasmi.

Sebagai Nicole Minet, Segouin boleh menentang pihak Jerman tanpa perlu merisikokan keluarganya jika dia ditangkap. Dokumen pengenalan diri barunya menunjukkan dia berasal dari Dunkirk, sebuah bandar di Perancis yang baru sahaja dimusnahkan.

Tugas pertama Segouin adalah mencuri basikal pentadbir Jerman. Dia berjaya mencuri dan mengecat semula basikal itu. Basikal adalah cara paling mudah untuk bergerak di Perancis ketika itu kerana kebanyakan kereta dan pengangkutan awam telah dirampas atau dimusnahkan.

Segouin juga boleh menyampaikan maklumat dengan lebih efektif menggunakan basikal. Dia menjadi perantara untuk empat kumpulan yang dibentuk Boursier dengan kekuatan sekitar 40 orang. Dia juga terlibat dalam operasi pengeboman landasan kereta api dari Paris bagi menyekat pergerakan tentera Jerman.

Hasrat Segouin untuk membunuh tentera Jerman menjadi kenyataan pada 14 Julai 1944. Dia dan dua rakannya yang bersembunyi di dalam parit di tepi jalan telah melepaskan tembakan ke arah dua tentera Jerman yang sedang berbasikal.

Pengalaman paling manis gadis itu adalah ketika dia dan rakan-rakannya berjaya menangkap seramai 25 orang tentera Jerman menjelang penghujung perang. Ketika itu mereka tahu bahawa negara mereka akan bebas daripada penjajah.

Pada 23 Ogos 1944, jurugambar Majalah LIFE iaitu Robert Capa berpeluang untuk bertemu dengan Segouin. Robert sempat mengambil gambar gadis itu yang memegang sebuah mesingun ketika mereka meraikan kejayaan membebaskan bandar Chartres daripada cengkaman Nazi.

Robert meminta untuk meneruskan wawancara pada sebelah malam tetapi Segouin tidak dapat menghadirinya kerana terpaksa menyertai satu operasi menggempur tempat persembunyian saki-baki tentera Jerman.

Simone Segouin telah dianugerahkan pingat kehormatan Perancis, Croix de Guerre, kerana penglibatannya dalam pembebasan Paris, dua hari selepas pembebasan bandar Chartres.

Dia meneruskan kehidupannya seperti biasa tetapi perkhidmatannya tidak pernah berhenti. Segouin menjadi jururawat pediatrik di kampung halamannya dan mengahwini lelaki yang bertanggungjawab membimbingnya menjadi seorang pejuang iaitu Roland Boursier. Mereka dikurniakan enam orang anak.

Saat paling membanggakan buat Segouin ialah ketika dia berarak bersama Jeneral Charles de Gaulle ke Paris. Charles de Gaulle adalah pemimpin kumpulan pejuang yang membebaskan Perancis daripada jajahan Nazi Jerman.

Segouin menyatakan ramai lagi wanita lain yang menyertai kumpulan pejuang membebaskan Perancis tetapi dia bernasib baik kerana dikenali di seluruh dunia dan menjadi ikon.

Jasa Segouin akan terus dikenang apabila sebatang jalan dinamakan sempena namanya di kediaman barunya di Courville-sur-Eure, Perancis. Tambahan pula, kisah perjuangannya turut dibukukan dan difilemkan.


7 Helikopter Paling Besar Dan Canggih di Dunia

Helikopter adalah antara aset yang sangat diperlukan dalam pasukan tentera di seluruh dunia. Mereka boleh membuat atau mematahkan semua jenis operasi ketenteraan dengan menyediakan pengangkutan dan bekalan logistik ke kawasan yang sukar dijangkau.

Walaupun tidak bergerak selaju jet pejuang yang boleh melancarkan serangan terhadap musuh, helikopter membantu pasukan tentera melakukan navigasi ke kawasan yang sukar diakses dan membantu menghantar bekalan logistik seperti senjata dan makanan walaupun dalam keadaan cuaca yang paling teruk.

Oleh itu, seberapa besarkah helikopter yang pernah dibina? Mari kita lihat 7 helikopter terbesar di dunia dan ketahui ciri-ciri menarik padanya yang membezakannya daripada helikopter yang lain di pasaran.

Changhe Z-18 adalah helikopter pengangkutan bersaiz sederhana yang dibangunkan oleh Changhe Aircraft Industries Corporation (CAIC) untuk menggantikan model sebelumnya Harbin Z-8, di mana keupayaan enjin dan kecekapan penggunaan bahan bakarnya telah dipertingkatkan.

Z-18 juga mampu terbang dengan lebih efisien pada ketinggian yang lebih tinggi berbanding Harbin Z-8. Ia juga dilengkapi dengan sistem pendaratan instrumen penerbangan elektronik. Pada Januari 2018, helikopter ini secara rasminya telah diterima pakai oleh pasukan tentera China untuk kegunaan rasmi mereka.

H225M dicipta untuk memenuhi keperluan Tentera Udara Perancis untuk misi pencarian dan penyelamat tempur. Ia dibina oleh Eurocopter (sekarang dikenali sebagai Airbus Helicopters) dan secara formal diklasifikasikan sebagai helikopter pengangkutan taktikal jarak jauh pelbagai peranan.

Di samping fungsinya yang serbaguna, helikopter ini juga mempunyai kebolehan unik untuk dilengkapi dengan pelancar roket. Bagi yang tidak tahu, H225M berfungsi sebagai aset penting dalam pasukan tempur Perancis, Brazil, Mexico, Malaysia, Indonesia, Kuwait dan Thailand.

Awalnya dibangunkan oleh Moscow Helicopter Plant, pesawat serbaguna ini bertujuan untuk digunakan baik dalam pengangkutan penumpang dan kargo serta misi kecemasan dan penyelamat. Bahagian dalamnya yang luas juga dapat mengangkut bekalan perubatan yang sangat diperlukan dan beroperasi sebagai hospital bergerak.

Direka untuk menggantikan Kazan Mi-17, Mi-38 sedang dalam proses disahkan untuk kegunaan awam dan tentera. Hampir 1 bilion rubel telah dibelanjakan untuk proses pensijilan keselamatan. Helikopter ini mempunyai kepanjangan 19.6596 meter.

Bell Boeing V-22 Osprey adalah pesawat ketenteraan multi-misi Amerika, tiltrotor dengan keupayaan vertical takeoff and landing (VTOL) dan keupayaan short takeoff and landing (STOL). Ia dibangunkan untuk menggabungkan fungsi helikopter konvensional dengan prestasi penerbangan jarak jauh berkelajuan tinggi.

Helikopter ini mula digunakan pada tahun 1988 dan masih digunakan sehingga kini. V-22 Osprey dapat mencapai kelajuan hingga dua kali ganda helikopter normal dan dapat menampung 24 orang pasukan tempur untuk diangkut. Helikopter ini mempunyai kepanjangan 17.48 meter.

Berada di antara helikopter negara Barat yang paling berat, Boeing CH-47F Chinook dilengkapi dengan pelbagai ciri baru dan lebih baik seperti sistem kawalan digital canggih yang dioptimumkan untuk keadaan cuaca buruk. Ia menjadi helikopter pilihan untuk Angkatan Darat AS kerana kekuatan dan kemampuannya bergerak.

Helikopter ini dibangunkan oleh syarikat rotorcraft Amerika, Vertol dan dihasilkan oleh Boeing Vertol (kemudian dinamakan semula sebagai Boeing Helicopter dan kini dinamakan Boeing Rotorcraft Systems). Helikopter ini mempunyai kepanjangan 30.1244 meter

Direka untuk ketahanan, Sikorsky CH-53K King Stallion adalah model terbaru dalam siri CH-53. Helikopter ini adalah reka bentuk semula CH-53E Super Stallion, yang menampilkan kokpit yang lebih besar, enjin lebih berkuasa dan daya angkat dua kali ganda. Helikopter ini mempunyai kepanjannngan 30.1879 meter.

Helikopter ini merupakan helikopter terbesar dan terberat milik tentera Amerika Syarikat. Pihak tentera AS dijangka akan menerima 200 buah unit helikopter ini dengan kos keseluruhannya dijangka menjangkau sekitar $25 bilion.

Gelaran helikopter terbesar di dunia kini dipegang oleh Mil Mi-26. Helikopter milik Russia ini sudah beroperasi di lapangan sejak tahun 1977. Helikopter ini mempunyai kepanjangan 40.025 meter, tinggi 8.145 meter dan dikendalikan oleh 5 orang krew.

Helikopter pengangkutan serbaguna berat ini dibina untuk mengangkut peralatan dan kargo yang sangat berat ke kawasan terpencil yang tidak dapat diakses oleh pesawat lain. Mil Mi-26 mempunyai dua mesin turbin yang kuat yang menggerakkan rotor lapan bilah, menjadikannya cukup kuat untuk mengangkat helikopter, pesawat udara dan trak tentera yang lain.


Bahaya Dan Kesan Sampingan Penggunaan Minyak Pati (Essential Oil) Yang Anda Perlu Tahu

Penggunaan minyak pati semakin mendapat tempat di Malaysia dengan peningkatan populariti pelbagai jenama.

Minyak pati adalah ekstrak cair dari pelbagai tumbuhan yang berpotensi memberikan manfaat.

Ia biasanya mempunyai bau yang jauh lebih kuat daripada tumbuhan asal dan mengandungi bahan aktif yang lebih tinggi.

Minyak pati sering digunakan untuk meredakan tekanan, menaikkan mood, menghilangkan sakit kepala dan migrain, tidur malam yang lebih baik, melegakan mual, dan bahkan menghalau serangga. Sebilangan besar minyak pati juga mempunyai sifat antiseptik.

Sebatian bermanfaat dalam bentuk minyak ini sering digunakan dalam tiga cara penyedutan (melalui diffuser), penggunaan topikal pada kulit dan pengambilan oral.

Antara minyak pati yang popular termasuklah lavender, pudina, lemon, kayu putih, oren, chamomile dan ylang-ylang.

Ramai yang memiliki diffuser di rumah dengan rekaan yang menarik dan terdapat trend baharu iaitu meletakkan minyak pati pada topeng muka kain menjadikan rutin ini kelihatan seperti tidak berbahaya.

Perkatan dan frasa seperti "semula jadi" dan "terapeutik" membuatkan pengguna lebih tertarik dengan minyak dengan bau yang kaya ini.

Kita sering menganggap bahawa "semula jadi" bermaksud selamat, tetapi terdapat banyak sebatian dan bahan kimia semula jadi yang sebenarnya tidak selamat untuk kesihatan.

Dan konsep ini juga terpakai untuk minyak pati atau essential oil.

Ya walaupun minyak pati adalah semula jadi berasal dari tumbuhan, ini tidak bermakna ia tidak boleh memberikan kesan negatif kepada kita.

Keselamatan minyak pati bergantung kepada orang yang menggunakannya, tetapi seperti mana-mana produk tumbuhan, minyak ini boleh menyebabkan kerengsaan kulit, gejala pernafasan dan juga gejala yang berkaitan dengan hormon.

Sistem endokrin manusia merangkumi kelenjar yang menghasilkan hormon untuk mengatur metabolisme, tidur, mood, nafsu makan, fungsi seksual, pertumbuhan dan banyak lagi.

Apabila kelenjar ini menghasilkan terlalu banyak atau terlalu sedikit hormon, ia boleh mengakibatkan berlakunya gejala termasuklah kenaikan berat badan, perubahan mood, libido rendah, gangguan tidur dan keletihan.

Dr. Romy Block, ahli endokrinologi dan pengasas bersama Vous Vitamin, mengatakan minyak pati boleh bertindak sebagai pengganggu endokrin, yang bermaksud ia mengganggu pengeluaran hormon semula jadi anda.

"Bahan-bahan kimia ini dapat menurunkan atau meningkatkan kadar hormon normal dalam tubuh, menyebabkan gangguan pertumbuhan, perubahan pembiakan atau bahkan gangguan pada sistem imun badan," kata Dr. Block.

Tidak ada bukti yang cukup untuk mendakwa semua minyak pati sebagai pengganggu endokrin kata Dr. Block, tetapi sebilangan kecil minyak pati telah dikaitkan dengan komplikasi kesihatan yang berkaitan dengan hormon.

Sebagai contoh, kajian menunjukkan bahawa minyak lavender dikaitkan dengan perkembangan payudara awal pada kanak-kanak perempuan.

Minyak lavender dan minyak teh juga dianggap membawa kepada keadaan yang disebut sebagai prepubertal gynecomastia, iaitu pertumbuhan tisu payudara yang tidak normal pada kanak-kanak lelaki.

Dr. Block menasihatkan agar tidak menggunakan minyak lavender dan minyak teh dalam diffuser untuk mengelakkan komplikasi ini, terutamanya pada kanak-kanak dan remaja.

Wanita hamil dan orang yang mempunyai masalah kesihatan berkaitan dengan hormon seperti diabetes perlu mendapatkan nasihat doktor terlebih dahulu sebelum menggunakan minyak pati secara topikal (pemakaian pada kulit) atau menggunakan diffuser.

Selain itu, tertelan minyak pati secara tidak sengaja boleh membahayakan dan berpotensi mengancam nyawa. Kajian kes tahun 2012 menunjukkan kes seseorang yang memakan minyak pudina yang hampir membawa maut.

Walaupun kebanyakan orang tidak mengalami reaksi yang teruk, kebanyakan minyak boleh bertindak sebagai toksin di dalam badan.

Kemungkinan kesan utama dan yang paling cepat akibat penggunaan minyak pati terhadap kesihatan adalah gejala alahan.

Anda akan tahu jika anda mempunyai reaksi alergi terhadap minyak pati kerana ia akan mengakibatkan gejala-gejala biasa seperti mata gatal dan berair, hidung berair, bersin dan sesak nafas.

Penggunaan minyak pati secara topikal boleh mengakibatkan gejala alahan pada kulit, termasuklah kemerahan, ruam, gatal-gatal dan pembengkakan kulit.

Sekiranya anda mengesyaki anda mempunyai reaksi alahan terhadap minyak pati, hentikan penggunaan produk tersebut dan dapatkan nasihat pakar alahan untuk penilaian lanjut kata Dr. Sanjeev Jain, ahli alergi dan imunologi yang bertauliah di Columbia Allergy.

"Sangat penting untuk mengetahui ekstrak mana yang menyebabkan reaksi dan ekstrak mana yang selamat untuk anda terus gunakan. Anda mungkin boleh sensitif terhadap pelbagai alergen dalam masa yang sama, jadi amat penting untuk dinilai dengan tepat sebelum meneruskan penggunaan minyak pati atau ekstrak ini." kata Dr. Sanjeev.

Malangnya, alahan terhadap minyak pati membuatkan individu tersebut menghindarkan diri daripadanya. Sekiranya sensitif secara kontak, maka ia mungkin boleh digunakan menggunakan diffuser.

Masih belum ada bukti tentang minyak pati untuk menyenaraikan yang mana adalah benar-benar "selamat" dan "tidak selamat". Ketika ini, kebanyakan minyak pati dianggap selamat dengan penggunaan yang betul dan pelbagai kajian melaporkan faedah kesihatan minyak pati yang berbeza.

Sebagai contoh, satu kajian pada tahun 2019 menunjukkan bahawa minyak pati kayu putih (eucalyptus ) dan halia mungkin menyokong kesihatan imun.

Namun, para penyelidik menegaskan bahawa kebanyakan kajian seperti ini dilakukan di negara-negara timur di mana sebatian tersebut "digunakan secara tradisional dan dihargai" dan minyak tulen yang digunakan dalam kajian ini kemungkinan besar tidak seperti yang dijual di kedai-kedai biasa.

Ini antara contoh kebaikan dan manfaat serta kesan negatif minyak pati:

Agak sukar untuk menyenaraikan minyak-minyak pati yang bagus dan berbahaya, kerana setiap orang mempunyai kesan alahan yang berlainan terhadap minyak pati berbeza.

Hanya individu tersebut sahaja yang boleh tahu minyak pati mana yang perlu dielakkan.

Jika anda mempunyai haiwan peliharaan seperti kucing, pastinya anda tertanya-tanya sama ada minyak pati selamat untuk haiwan ini.

Menurut ASPCA (Persatuan Amerika untuk Pencegahan Kekejaman terhadap Haiwan), kucing sangat sensitif terhadap minyak pati, kata Lambert Wang, pengasas bersama Cat Person.

"Walaupun keselamatan penggunaan minyak pati bersifat individu dan berbeza dari kucing ke kucing, peraturan amnya adalah jangan sesekali membiarkan kucing anda berada di kawasan di mana diffuser minyak pati dipasang," kata Lambert Wang.

Untuk anjing pula, American Kennel Club mengatakan bahawa minyak pati boleh menyebabkan kerengsaan pada kulit anjing jika dipakaikan secara topikal dan pengambilan secara oral boleh menyebabkan gangguan pada usus.

Pastikan pintu sentiasa terbuka untuk membolehkan haiwan peliharaan anda beredar dari kawasan yang dipasang diffuser, dan jangan sesekali mengaplikasikan minyak pati secara terus pada kucing atau anjing anda.